Ardatzak – MAK2\n1. Antolakuntzaren arazoa\nAntolakuntzaren arazoa izan da segur aski ziklo instituzionalean baztertuena, baita ekimen munizipalistetan ere. Antolaketa-esperientzia sendo ezak udal-taldeen autonomia eta isolatzea eragin du, gehiegitan. Hori guztia, burokratizazioaren eta instituzionalizazioaren zentzurik txarrenean gertatzeaz gain, erakundean erregistratutako muga politikoak haiek bakarrik gainditzeko ezintasuna ere agerian geratu da.\nMahai eta tailer hauetan, erakundeaz haragoko mugimendu eta kontrabotere esperientziei jarraikortasuna eta indarra emateko beharra landuko dugu. Azken aldian garatutako aurrerapen zein proiektu berriak ere landuko ditugu.\nGero eta gehiago dira lan-arlotik harago oinarrizko eskubideen alde borrokatzeko asmoz sortu diren kolektiboak. Gizarte-sindikalismo edo metropoli-sindikalismo izenaz ezagutzen ditugu esperientzia hauek eta HKP izan daiteke hauen artean eredurik garatuena. Herritarren eskubideen aldeko borroka demokratikorako tresnak dira haien taldea aintzat hartuta, baina batez ere, subjektibitate eta ahalduntzea sortzeko gai diren antolakuntza saiakerak dira.\nArdatz honetan barnako tailer guztiek eskubideen sorkuntza erakundeak eraikitzearen inguruan hausnartzea dute helburu, oinarrien eta gizartearen auto-antolaketaren bitartez, erakundeetan egon edo ez.\n3. Ber-udalekotzea eta herri-lurrak\nUdal-gobernu berriak heldu zirenetik, pribatizazioaren, externalizatzearen eta azpi-kontratazioaren menpeko zerbitzu publikoekin egin beharrekoaren inguruko arazoa mahai gaineratu da. Asko dira ber-udalekotzearen kontrako presioak eta hauek enpresa lobbie-en, komunikabide taldeen eta erregimenaren alderdien eskutik datoz. Aldi berean, noizean behin, sindikatuek lan hobekuntzaren harira hainbat gatazka mahai gaineratu dituzte, baina baita zerbitzuen ber-udalekotzeen kontura ere. Nola heltzen ahal zaio baliabide publikoen ber-udalekotzearen inguruko proiektu eraginkor bati?\nKontratu publikoetan klausula sozialak zein ingurumenekoak ezartzen ere hasiak dira, hala nola hiri-kapitalismoaren ondorioak konpentsatzeko diseinatutako beste hainbat mekanismo ere. Testuinguru honetan kooperatibismo sareek berebiziko garrantzia dute. Zer harreman mota izan behar dute kooperatibismoak eta bertako gobernuek? Nola gainditu hornitzaile publiko – zerbitzu pribatu menpekotasuna? Zer arazo suposatzen du harreman honek eta nola ekidin bezeria sareen eraketa, aurreko zikloetan hain ohikoa izandakoa?\n4. Teknopolitika eta kazetaritza hiritarra\nKomunikazioa ezinbesteko tresna da gatazka prozesuetan laguntzeko. “Paradigma komunikatiboa” dei genezakeenak gidatutako garai hauetan, beharrezkoa suertatzen da nork bere espazioak sortzea, komunikabide nagusien agendarekin zerikusirik ez duten esfera publikoak. M15-etik, sare sozialetan, blogosferan.. esfera postmediatiko bat eraikitzen saiatu gara eta funtsekoa izan da mugimenduaren garapenerako.\nNola egin diezaiokegu aurre munizipalismo demokratikoaren proiektuaren esanetara egongo diren komunikazio eta eztabaida tresnak sortzeari? Beste hirietan zer adibide dago egun jada ihardesgarri izan daitekeenik? Galdera hauek irekiko dute ardatz honetako tailerren atal nagusia.\n5. Gizarte-zentroak eta kudeaketa herritarreko eremuak\nGizarte-eremu autogestionatuek komunitate-lokarriak sortzea edo mantentzea dakarte, eta baita baliabide komunen kudeaketa-era kolektibo eta demokratikoak ere. Eremu zein esperimentu hauetako asko, administrazio publikoari edo interes pribatuei kendutako lorpenen emaitza dira.\nEgungo instituzio-oldarraldi garaiak gisa honetako ekimenak sortzeko aukera berriak ekarri ditu, baina autonomiaren auzi nagusia hausnartzea ere eskatzen du. Autonomia, hiri-egitura sortzeko, aldaketarako aukera instituzionalen ekintza bera bultzatzeko gai izango den hiri egitura, baina aldi berean, horiek botere postuak galtzean edo instituzionalizatzean bertan irauteko gai izango direnak.\nArdatz honetan, esperientzia horiek berritzeko beharrak bateratu nahi dira – nola defendatu, nola zabaldu?- eta instituzioarekin izan beharreko harremanak – zer eskakizun zer autonomiarentzat?-. Mota hauetako sare edo esparruak antolatzeko aukeran ere pentsatu nahi dugu. Ez gara hutsetik abiatuko, jakina, hamaika aurrekari baditugu lehendik eta aukera berriak ez zaizkigu falta, testuinguru honetan irekitakoak, alegia.\n6. Mugikortasuna eta hirigintza jasangarria\nEgungo mugikortasun ereduak, hiri lauso eta funtzionalari lotuak, hiri-lurzoru gehiena motordun garraiobideei zuzentzen die. Ondorioak honakoak dira: desplazamenduari zuzendutako espazioen pribatizazio gero eta handiagoa, kutsadura gogorragoa eta osasun publikoaren hondatzea, energetikoki eredu eutsiezina eta hirian mugitzeko gero eta zailtasun handiagoa, gogorragoa errenta maila baxuentzat, gainera. Hiri-eredu honek heriotza goiztiarrak eragiten ditu, errenta baxuak diskriminatzen ditu, haurrak, adinekoak eta mugikortasun murritzeko pertsonak baztertzen ditu. Hala ere, krisialdi ekonomikoaren zikloak garraiobide pribatua goraldi sozialaren elementu nuklear gisa lekutu egin du eta, bestalde, garai digitalaren konektibitateak motordun garraiobideen eta laguntzen zuen hirigintzaren balio erantsia eten egin du.\nUne honetan, hirien hausketa soziala gero eta ageriagoa da galtzada eta espaloien antolakuntzarako tirabiran eta horrek hartzen du esparru publiko gehiena. Zein lirateke urbanistikoki hiri trinkoak berreskuratzeko lerro estrategikoak? Nola bermatuko da sektore prekarizatuen mugikortasun eskubidea? Ze helbururen inguruan artikula daitezke oinezkoen, txirrindularien eta garraiobide publikoko erabiltzaileen arteko aliantzak? Nola berreskura daiteke auzoen autonomia bertako hiri-korapiloa berrantolatzeko?\nEuropako hiriek hainbat arazo komun partekatzen dituzte. Ezaugarri historiko eta ekonomikoek, eta batez ere partekatutako marko geopolitikoak (Europar Batasunak) erronka eta desafio komunez betetako mugara garamatza. Erronka hauetako batzuk Bruselasek inposatutako politiken leheneratzea, errefuxiatuen harrera onartzea eta komunen pribatizatze eta merkatarizatzeari aurre egitea dute helburu.\nMunizipalismoak bertako erakunde motak berreraikitzearen alde egiten du, eta horrela, bizitzarekin errespetu handiagoz jokatuko duen autogobernua eta baliabideak komunitatearentzat onuragarri diren baldintza jasangarrietan erabiltzea ahalbidetu ditu. Tailer hauetan Europako mugimendu munizipalisten arteko loturak sendotzen saiatuko gara, estrategia partekatua eta ahal eta sinergia gehien lor ditzagun.\nEstatuan hauta zerrendak osatu ziren hainbat prozesutan, argi eta garbi ikusi zen ikuspegi feminista era berezi eta zeharkakoan hartu behar zela tematika eta lan-talde guztietan.\nFeminismo ezberdinek egin dugu ekarpena elkarrekin udal politika eraldatzaileak eraikitzeko, eta horrela, hiri eredu berria sortu, irisgarria, inklusiboa eta benetan demokratikoa, bertan bizi garen pertsona askotariko guztiontzat. Indarkeriarik gabeko bizimodurantz doan hiria, eskubide sexualak eta ugalketa eskubideak sexu aniztasunaren eta generoaren testuinguruan bermatuko dituena, eta zainketa lanak sexu aldetik koerantzukizunez eta elkarrekin antolatuko dituena.\nAldaketaren Udalek urte eta erdi igaro ondoren, munizipalismoaren aurrerapenak politika feministetan ez dira espero genituenak; mugimendu munizipalistan ahots feministak ez direla lehen bezala entzuten ere ikusi dugu, eta horri ere heldu nahi diogu denon artean zerbait anitza eraikitzeko.\n9. Zorraren ikuskaritza\nIkuskatzea eta zilegi ez den udal zorra ez ordaintzea eta Montoro legea edo aurrekontuen Egonkortasun legea indargabetzea dira egungo demokraziaren erronka nagusiak; izan ere, horrek eusten baitio udalen ekintza gaitasunari. Udal askok jaso dute jada urte hauetan zehar gizarte mugimenduek landu dituzten herritarren ikuskaritzak egiteko proposamena. Izan ere, 600 kargu publiko baino gehiagok sinatu du Oviedoko Adierazpena, zilegitasunik gabeko zorduntzea eta austeritate politikak gaitzesteko.\nUdalen laguntzaren eta haien borondate politikotik harago, erronka bikoitza da; alde batetik, politika publikoak eragitea -herritarren kontrolaren eta laguntzaren bidez inplementatu beharrekoak-. Eta bestetik, udalez gaindiko ahaleginak koordinatu beharko dira gatazka horietako edozein eratzeko. Austeritate politikak leheneratzeko erronkari aurre egiteko modu bakarra indarrak batzea da eta. Era berean, aztertu beharko dira maila handiagoko irtenbideak, orain adreiluaren bata bestearen atzeko zikloen menpe dagoen udal finantziazio eredua gainditzeko, hori baita udalen baliabide iturri bakarretakoa.\nArdatz honetan barnako tailerrak honako galdera hauetatik abiatuko dira: nola eratu hautagaitzak batu eta hauteskundeetara aurkezteko sortutako antolaketa, gizarte mugimendu eta askotariko indarrekin elkartuko diren Frente Munizipalistak? Zer tresna eta prozesuz hornitu behar dugu tokiko demokrazia blokeatzen duten legeei aurka egiteko palanka gisa erabil ditzagun? Zer proposamen ditugu jada mahai gainean?\n10. Mugez gaindiko munizipalismoa\nGure hiriak mugek zeharkatzen dituzte eta herritarrek errealitate hau hutsaldu eta ezkutatu egiten dute. Botere harreman askoren artean, muga horiek ere horma lotsagarriak zutitzen dituzte bertakoak ez diren auzokideen eta horiek ondasun eta eskubiderik oinarrizkoenetara iristeko dituzten aukeren artean.\nBeste arlo askotan bezala, atzerritartasunari eta migrazioari dagozkion auziak udalekoa baino maila altuagoko lege eta erabakiek zehazten dituzte. Hala ere, “hurbiltasunean” ezaba daitezke ezberdintasun faltsu eta mesfidantza horiek, goikoen interesek sortu eta instituzionalizatutakoak. Etorkinen lana esku-lan merke, inolako eskubiderik gabea eta etorkizuneko krisietarako eskuragarri egon daitekeena bihurtu nahi duten interesak, alegia.\nMugimendu munizipalistaren indarra behekoen borrokak zeharkako bihurtzeko gaitasunean datza. Bertako lagunak eta etorkinak gurutzatzea hil ala bizikoa da, beraz. Ardatz honetan ezinbesteko itun hori ehun dezagun beharrezkoak ditugun estrategiak zehazten saiatuko gara, eta aldi berean, banatu nahi gaituzten diskurtso kriminalizatzaile eta ziurtasun zaleak desmontatzen.\n11. Nork agintzen du gure hirietan?\nDemokrazian nork agintzen du? galderak erantzun erraza behar luke. Gure hirietan, ordea, erabakiak bertako botere taldeen interesen baitan hartzen dira. Bestalde, egitura hauek ahultzeko mugimendu munizipalistek dituzten baliabideak mugatuak dira.\nTailer honetan honako bi hipotesien inguruan arituko gara: 1) Botere sare informal horiek inolako zigorrik jaso gabe lanean dihardute anonimatuari esker; horregatik tailer honen helburuetako bat sare hauek agerian utziko dituzten ekintza komunikatibo eta sozialak partekatu edo aurkitzea da. 2) Negozio opakuek sortu dute askatzeak izugarrizko ikerketa ahalegina eskatzen duen elkarte korapiloa. Honako helburu hau lortu nahi genuke, ikerketa hauen lanak eta emaitzak partekatzeko lan moldeak aurkitzea, tokiko beste talde batzuentzat baliagarriak izan daitezen . Delitu kasuetan ere, ikerketen emaitzak epaitegietan sala litzakete mugimendu munizipalistek beraiek, instituzioen edo alderdien interesen menpe egon beharrik gabe.\nEkintza komunikatibo eta sozial hauek garatzeak, ikerketa bateko informazioa biltzeak edo salaketak aurkezteak batere xumea ez den finantziazioa eskatzen dute. Tailer hauetan helduko diogu auzi horri ere, finantziazio hori non eta nola aurkitu, alegia.


"Bada garaia Pasaiak ere EAJ izan dezan gidaritzan" : Oarsoaldeko Hitza\n"Bada garaia Pasaiak ere EAJ izan dezan gidaritzan"\nNahikari Otermin, EAJren alkategaia\nPasaia urteetan egon da geldirik eta pasaitarrek ez dute hori merezi. Azken lau urteetan, gu gobernuan egonda, aurrerapausoak eman dira, baina Pasaiak eta pasaitarrek merezi duten behin betiko bultzada hori edukitzeko EAJ-PNVk egon behar du alkatetzan. Gure alderdia Alderdi serioa, kudeaketan ona eta langilea dela frogatu dugu hainbat urteetan zehar guk gidatu ditugun erakundeetan, eta bada garaia Pasaiak ere EAJ izan dezan gidaritzan, benetako bultzada hori emateko.\nEkonomia eta ongizatea dira gure lehentasunak, batak bestea dakarrelako. Ekonomia sendo batek jendearen bizi kalitatea hobetuko du eta guk pasaitarrei bertan lan egiteko aukera eskaini nahi diegu.\nAdinberri hirugarren adineko pertsonen ongizatearekin irudikatzen dugu soilik, eta hala da, baina Adinberrik berarekin ekarriko duen polo ekonomikoak eta enpresa guneak pasaitarroi lan aukera berriak ekarriko dizkigu. Eta hau Pasaian kokatzearen apustu sendoa EAJ-PNVrena izan da, ez beste inorena. Askoz ere errazagoa izango litzateke horrelako espazio bat beste edozein herritan kokatzea, baina Pasaiak hau eta gehiago merezi du, eta bai Aldunditik eta baita udaletxetik ere gogor egin dugun lan proiektua aurrera eramateko eta Pasaian kokatzeko.\nIkuspegi zabal batetik ulertu behar da biziberritzea. Niretzat, batez ere, pasaitarren bizi kalitatea hobetzea da, baina ez hirigintza ikuspegitik bakarrik, ikuspegi sozio- ekonomiko batetik ere bai. Beti lotu izan dugu biziberritzea aisialdirako espazioak berreskuratzearekin, herritarren eskura jarri eta beren erabilerarako izan daitezen, baina hori ez ezik, biziberritzea, pasaitarrei lan aukera berriak eskaintzea da, kalitatezko enplegua, alegia. Eta baita, irisgarritasuna hobetzea eta aipatu bezala aisialdirako gune berriak sortzea: paseoak, parkeak, kirola egiteko eta lasai egoteko eremuak…. Pasaia eremu degradatua izateari utziko dio, herri atsegin eta erosoa izateko, aukera berriekin, bereziki alor ekonomikoari eta adineko ongizateari lotuta.\nGuk beti esan dugu elkarlana eta elkarrizketa beharrezkoak direla. Paktuetara heltzea beharrezkoa ikusten dut, denon Pasaia bada, denon artean eraiki beharko baitugu eta.\nAlkatetzatik Pasaiako barruti bakoitzean egingo zenukeen lehen gauza edo gauzatuko zenukeen lehen proiektua.\nHainbat gauza aipa ditzaket, baina udal eskumenekoak direnak bakarrik aipatuko ditut.\nAdinberri egoitza eraikitzean, San Pedroko babespeko etxebizitzak gazteen eskura jarriko ditugu alokairu sozialen bidez eta ekimena gainerako barrutietara ere zabaldu nahi dugu.\nAparkaleku falta arazo nagusia da Pasaia osoan eta barruti bakoitzerako irtenbide zehatzak landuko baditugu ere, Trintxerpen, Andonaegiko ur depositua zegoen tokian, aparkaleku bat egitea eta igogailua eraikitzea da gure proposamena, auzoak duen aparkaleku arazoa ez ezik, bertako bizilagunen irisgarritasuna ere hobetzeko.\nPasaian orokorrean, eta baita Antxon ere, jarduera ezberdinak burutzen dituzten hainbat eta hainbat talde eta elkarte ditugu, elkarte sarea beraz, zabala da. Ez ordea, elkarte horiek euren eskaintza aurrera eramateko dituzten espazio eta baliabideak. Datorren agintaldian zehar, gure eginkizunetako bat izango da eragile eta taldeentzako espazio berriak eta egokiak sortzea, batez ere, topoa lurperatzeko obren ondorioz, gaur egungo azoka bota egin beharko delako eta horrek espazio falta areagotuko duelako.\nPasaiak, eta batez ere Donibanek duen xarma toki gutxitan ikusten da. Gero eta turista gehiago dago gure herrian, eta turismoa ona bada ere, hau arautu eta jasangarria izan dadin sustatzea ezinbestekoa da guretzat orekak mantentzeko. Turismo jasangarria lortze bidean, pisu turistikoak arautuko ditugu bisitari eta bizilagunen arteko elkarbizitza behar bezalakoa izan dadin eta bertako etxebizitzen prezioak goraka izugarria izan ez dezan, pasaitarrei bertan bizitzeko aukera eskaini eta bermatzea lehentasunezkoa delako guretzat.


Etxebizitzen salerosketak %8 egin zuen gora maiatzean | El Correo\nZurekinEtxebizitzen salerosketak %8 egin zuen gora maiatzean\nEtxebizitzen salerosketak %8 egin zuen gora maiatzean\nGarellanoko etxebizitzak. / Yvonne Fernández\nEtxebizitza erabiliaren merkatuan 1.394 operazio egin ziren aurtengo maiatzean, aurreko urtekoan baino %11,56 gehiago\nEuskal Autonomia Erkidegoan 1.755 etxebizitza salerosi ziren joan den maiatzean, hau da, joan den urteko hilabete berean baino %8 gehiago. Horrela, 100.000 biztanleko 102 operazio egin ziren, INE estatistika erakundeak argitaratu dituen datuen arabera.\nEtxebizitza erabiliaren merkatuan 1.394 operazio egin ziren aurtengo maiatzean, aurreko urtekoan baino %11,56 gehiago, eta etxebizitza berriaren merkatuan, aldiz, 361 salerosketa, hots, 2016ko hilabete berean baino %5 gutxiago.\nMaiatzean salerositako etxebizitza guztien artetik, 1.596 operazio merkatu librean egin ziren, iaz baino %13,56 gehiago, eta 159 etxebizitza babestuaren merkatuan, 2016an baino %27,7 gutxiago.\nEuskararen erabilerak behera egin du gune euskaldunetako kaleetan Bingen Zupiria Galeseko Gobernuko Galesa Hizkuntza eta Etengabeko Ikaskuntza ministroarekin bildu da


Emiliano López Atxurra: "hidrogenoa da industria deskarbonizatzeko gakoa"\nALBISTEAK Emiliano López Atxurra: “hidrogenoa da industria deskarbonizatzeko gakoa”\nEmiliano López Atxurra: “hidrogenoa da industria deskarbonizatzeko gakoa”\nEmiliano López Atxurra Petronorreko presidenteak egungo egoera ekonomikoa aztertu du Radio Euskadiko Boulevard Informativo saioan: “pandemiak industriaren berrantolaketa bizkortu eta krisi ekonomiko globala eragin du”, esan du.\nLopez Atxurraren hitzetan, “oso urte gogorrak datozkigu”, izan ere, “mundua berrantolatzen ari da” eta, egoera honetan, “datorkigun mundu berri horretara nola egokitu ikasi behar dugu”. Horretarako, “serio lan egin beharra dago”, haren iritziz, “teknikoki sendoak diren proiektuekin, ikuspegi estrategiko sendo batekin eta geure buruarekiko konfiantzan oinarrituta”.\nEuskadiko industriaren historiarako mugarria ezarriz Bilboko portuan eraikiko den hidrogeno-instalazioari dagokionez, argi utzi nahi izan du “hemen eraikitzearen arrazoia geografikoa dela”, deskarbonizazio-estrategiari atxikitakoa, “lehiakortasun-faktorea baita”.\nPetronorreko presidenteak argitu duenez, “hidrogenoa da” industria deskarbonizatzeko gakoa eta, haren ustez, enpresek “ez lukete funtsen arabera inbertitu behar, lehiakorrak izateko baizik”.\nGainera, ‘mix energetikoa’ “funtsezko elementua” dela ohartarazi du, eta horren barruan, energia berriztagarriek “funtzio bat dutela” adierazi du, “baita urtarokotasunaren arazoa ere”. Azaldu duenez, hidrogenoa, gasarekin batera, “faktore estrategikoa da energia biltegiratzeko eta urtarokoa egonkortzeko”, eta, horren bitartez, “segurtasun energetikoa” sortzeko.


Lau asteko aitatasun baimenak indarrean dira Hego Euskal Herrian – Guraso.eus\nLau asteko aitatasun baimenak indarrean dira Hego Euskal Herrian\n2017-01-02\tGoiena\tIruzkinik ez\nEspainiako Berdintasun Legeak zehaztutakoa baino sei urte geroago ezarriko dute neurria, baina aurrerantzean lau astekoak izango dira aitatasun baimenak Hego Euskal Herrian. Orain arte bezala, baimena jaiotza, adopzio edo harreretan ere eskatu ahalko da. Sexu bereko bikoteek aukera bera izango dute.\nAraudiaren arabera, 2011tik aurrera izan behar zuten guraso berriek baimen hori baliatzeko aukera, baina epea atzeratu zuten. Jose Luis Rodriguez Zapateroren Gobernuak bultzatu zuen 2007ko Berdintasun Legea. Bi urteko epean aitatasun baimena bi astetik laura luzatzea aurreikusten zuen. Azkenean, sei urte behar izan dituzte Madrilen neurria indarrean jartzeko.\nIpar Euskal Herrian aitek hiru eguneko baimena dute umearen jaiotzagatik eta beste hamaika egun aitatasun baimenagatik.\nAmek hamasei asteko baimena\nAmatasun baimena bere horretan mantentzen da: hamasei astekoa izango da aurrerantzean ere. Gurasotasun baimenak eskasak direla iritzi diote hainbat kolektibotik eta gurasotasunaren zein parekidetasunaren alde neurri gehiago hartzea ezinbestekoa dela azpimarratzen dute.\nAitatasun baimen berriari buruz iritzi diote egokiagoa litzatekeela egun guztiak jarraian hartu beharra ez izateak; izan ere, legez, ezin da baimena bitan banatu. Jaiotza eta Adopzioagatiko Baimen Berdin eta Transferiezinen aldeko Plataformak proposatu du bi asteak beste noizbait hartzeko aukera egotea. Hartara, hamasei asteko amatasun baimena amaitutakoan hartzeko aukera izango lukete aitek eta “amaren gaineko presioa lasaituko litzateke; baimena luzatzen dutenean edo lanaldi murrizketak hartzean”.\nIruzkinik ez "Lau asteko aitatasun baimenak indarrean dira Hego Euskal Herrian"


PSE-EE: "TAO auzian negargarria izaten ari da udalaren jokaera" : Oarsoaldeko Hitza\nPSE-EE: "TAO auzian negargarria izaten ari da udalaren jokaera"\nEgoera bideratzeko borondaterik ez izatea leporatu dio alderdi sozialistak gobernu taldeari, eta epaitegien ebazpenak ez betetzea.\nTAO zerbitzuko langileen protesta pleno batean.\nAsteartean prentsaurreko bidez jakinarazi zuten TAO zerbitzuko hiru langile ohik berriz ere epaitegietara joko dutela. Zaintzagatik lan jarduna murriztua zuten, eta epaitegiek horiek berronartzera kondenatu zuten udala. Hala ere, hilaren 5ean berriz ere kaleratu egin zituela salatu zuten.\nAgerraldi horren harira, gobernu taldeak gaiaren gainean egin duen kudeaketa “txarra” salatu du prentsa ohar bidez PSE-EEk, eta epaitegiek emandako ebazpenen aurrean duen jokaera deitoratu. Gobernu taldeari gainera, egoera bideratzeko borondaterik ez izatea egotzi dio alderdi sozialistak, “bere erabakiekin langileak, beren familiak eta udala bera serioski kaltetzen ari da gobernu taldea. TAO zerbitzuaren publifikazio prozesuan kezka nagusia langileak zirela esan zuen, baina epaitegietako sententziak heldu direnean ez zela horrela erakutsi du”.\nSententziak ez betetzea “ulergaitza” dela ere esan du: “Horretarako langile hauek egin dezaketen lanik ez dela argudiatu dute, baina bien bitartean, udal lokalak ireki eta ixteko kanpoko enpresak dituzte subkontratatuta”.\nZerbitzuak berreskuratu eta publiko egiteaz hitz egin zuela udalak esan du bestalde, Jose Angel Rodriguez, alderdi sozialistako bozeramaileak, argudio politiko horrekin publifikatu zuten TAO zerbitzua, baina eguneroko dinamika azpikontratazioa du. Gaur gaurkoz egingo zituztela esan zuten publifikazioen planifikaziorik ez dugu. Ziurrenik ez da existituko, eta langile hauek kaleratzeko estrategia bat izango zen guztia”.\nLan munduaren judizializaziora itzuli direla nabarmenduta, egoerak “udaleko diru kutxatik irtengo den diru mordoa” suposatuko duela erantsi du, “dagoeneko auzi honekin indemnizazioetan, abokatuetan, prokuradoreetan gastatu diren 800.000 euroak nabarmen gaindituko dira”.


ISBko taldeek Euskal Kopako jardunaldiak jokatuko dituzte ostiralean eta zapatuan - Azkoitia - Maxixatzen.eus\nMaxixatzen.eus 2019-09-04 15:19\nJuaristi ISBk ostiralean jokatuko du finalerdietako partida Zornotzan, Delteco GBC taldearen kontra. Partida irabazten badu, igandean finala jokatu beharko dute ISBko gizonek. Añares Rioja ISBko emakumeek, berriz, zapatuan jokatuko dute ligaxkako partida; 17:00ean izango da Azkoitiko kiroldegian, GDKO Ibaizabalen kontra. Lau talde ari dira ligaxkan leihan, eta horietatik bat sailkatuko da hurrengo fasera.\nISBko gizonen eta emakumeen lehen taldeak Euskal Kopan murgilduko dira asteburuan; izan ere, urte sasoi honetan ohikoa den moduan eta denboraldiaren atariko lehia gisan, aurten ere Euskal Koparen bila ariko dira Azkoiti-Azpeitiko klubeko lehen bi taldeak. Juaristi ISB taldeko gizonek ostiralean jokatuko dute lehen partida, eta zapatuan Añares Rioja ISBko emakumeek.\nJuaristi ISBk bihar, ostirala, du Euskal Kopako lehen jardunaldia, Zornotzan. Taldeak bihar garaipena lortzen badu, Delteco GBC taldearen aurka neurtu beharko ditu indarra, igandean, Zornotzan izango den Euskal Koparen finalean. Emakumeen Euskal Kopako lehenengo jardunaldia, berriz, Azkoitian izango da zapatuan. Añares Rioja ISB taldeak etxean jokatuko du lehen partida GDKO Ibaizabal taldearen aurka. Azkoitiko kiroldegian izango da norgehiagoka, 17:30ean hasita.


Mugikorren eramangarritasunak errekor berria lortu zuen urtarrilean: 540.000 operadore-aldaketa | Consumer\nMugikorren eramangarritasunak errekor berria lortu zuen urtarrilean: 540.000 operadore-aldaketa\nOperadore mugikor birtualak telefonia mugikorraren merkatuaren buru izan ziren 162.922 alta garbiekin\nUrtarrilean, telefonia mugikorreko 539.599 linea aldatu ziren Espainiako operadorez, eta horrek esan nahi du Espainiako historiako eramangarritasun-zifrarik handiena, Telekomunikazioen Merkatuko Batzordea (CMT) nabarmendu zen. Operadore mugikor birtualak (OMB) telefonia mugikorreko merkatuaren buru izan ziren 162.922 alta garbiekin; banda zabal finkoaren segmentuak, berriz, 40.363 linea berri zituen urtearen lehen hilabetean, operadore alternatiboen portaerari esker; operadore horiek irabazien % 87 bereganatu zuten.\nTelefonia mugikorreko parkeak 58.880.647 linea zituen urtarrilean, 2012ko hilabete berean baino %3,2 gehiago. Gorakada horretan eragin handia izan zuten datacardek (Interneteko konexioei buruzko SIM txartelak); urtarrilean 82.901 linea handitu ziren, eta lau hilabetez jarraian galdu ziren, CMTk argitaratutako datuek erakusten dutenez.\nOMBek telefonia mugikorreko alta garbien bi heren baino gehiago hartu zituzten; zehazki, 124.690 linea. Vodafonek, berriz, 72.290 linea irabazi zituen eta Yoigo 46.470. Orangek eta Movistarrek, berriz, 44.180 linea eta 36.270 linea garbi galdu zituzten, hurrenez hurren.\nOndoren ordaintzeko lineek 2011ko joera positiboa izan zuten, eta aurtengo urtarrilean mota horretako 8.051 linea galdu ziren. Aurrez ordaintzekoak 88.142 linea zituen; beraz, datacard-ekin batera, telefonia mugikorreko parkearen hazkundeari eutsi zion. Hala ere, guztizko parkea, nagusiki, ondoren ordaintzekoa da, mota horretako 32.607.536 linea ditu, eta aurrez ordaintzeko 20.272.353 linea ditu. Movistar eta Vodafone izan ziren azken urtean merkatu-kuota handiena galdu zuten operadoreak: 1,7 eta 1,1 puntu bakoitzak, merkatuaren %39,89 eta %28,25 arte, hurrenez hurren. Orangek (%20,08) ia bere posizio erlatiboari eutsi zion merkatu osoan. OMBek eta Yoigok handitu egin zuten kuota, eta 1,71 eta 1,16 puntu gehitu zituzten, hurrenez hurren, merkatu-kuotaren % 6,53 eta % 5,25 lortu arte.\nBanda zabalari dagokionez, 40.363 linea gehitu zituen urtarrilean, eta, beraz, aurreko hilabetearekiko hazkundea konstantea izan zen. Erritmo hori operadore alternatiboei zor zaie, 35.450 alta garbi izan baitzituzten. Bestalde, Telefónicak 2.080 linea gehitu zizkion bere parkeari, eta HFC (hibrido fibra-koaxiala, kable-operadoreen teknologia) operadoreek 2.830 linea irabazi zituzten. Banda zabalaren parke osoa 11.188.297 lerrokoa izan zen, hau da, urtetik urtera %4,7 gehiago.\nFTTH teknologiak (etxerainoko zuntz optikoa) 9.906 linea berri idatzi zituen, abenduan baino zertxobait gutxiago. Guztira, 181.083 linea zeuden, gehienak Telefonicakoak, baina 7.866 DSL linea galdu zituen. Bestalde, Telefónicak bakarrik galdu zuen merkatu-kuota 2011ren aldean banda zabal finkoko operadore gisa; izan ere, 3,51 puntu eman zituen, eta % 49,13raino jaitsi zen kuota. Alternatiboek 3,54 puntu irabazi zituzten aldi berean, eta merkatuaren %31,5era iritsi ziren. HFCko operadoreek (% 19,37) ia posizio erlatiboari eutsi zioten merkatuan.\nbanda zabal birtualak d atakards hfc-eu zuntz optiko


Txinako hozkailu komertzialen fabrikatzaileak eta hornitzaileak - JIAHAO APPLIANCE\nHasiera > Produktuak > Hozkailu komertziala\nHozkailu komertziala Fabrikatzaileak\nHozkailu komertzialak, ate bakarreko hozkailu trinkoak barne, lau kristalezko erakusleihoa, tresna-kutxako hozkailua. Kolore anitzeko gure hozkailu komertzialak zure marka sustatzeko. Bereziki diseinatuta dago denda, taberna, jatetxe eta hoteletan edariak erakusteko eta sustatzeko.\nNingbo Jiahao hozkailu komertzialen serieak ezin hobeto konbinatzen ditu diseinu berritzailea eta kalitate sistema egonkorra. Erabiltzaileei diseinu-frogak, OEM pertsonalizazioa, LOGO inprimaketa eta lagin-zerbitzuak eskaintzen dizkie, eta bezeroei LOGOA sustatzeko hainbat aukera eskaintzen dizkie. Produktu zehatz, egonkor eta fidagarriek promozio efektu handiagoak ekartzen dizkiete erabiltzaileei.\nHozkailu Komertzialen ezaugarri nagusiak\n1. CFC GABE\n2.Tenperatura erregulagarria 0-10C\n3.Beirazko atea gardena eta garbia\n4. Hainbat kolore aukeran\n78 litroko lau beirazko erakusleiho komertzial hau zuri-beltzeko kolorearekin, altzairuzko materialarekin, egokia da ikuskizun komertzialetarako, txikizkako, negozioetarako edo hoteletarako, baita diseinu pertsonalizatu bakarrerako ere logotipoa sustatzeko. Erakusleiho txikiko hozkailuek eranskailu marka eskaintzen dute, akrilikoa grabatua. logotipoa beira gainean etab.\nLau beirazko pantaila hozkailu hau kolore anitzeko materialarekin, ikuskizun komertzialetarako, txikizkako, negozioetarako edo hoteletarako egokia da, baita diseinu pertsonalizatu bakarreko logoa sustatzeko. Erakusleiho txikiko hozkailuek eranskailu marka, beira akriliko grabatua eta abar eskaintzen dituzte.\nTxinako gure fabrikan egindako Hozkailu komertziala berriena dugu gure bezeroek aukera dezaten, prezio merkeekin pertsonalizatu daitekeena. JIAHAO APPLIANCE Hozkailu komertziala-ren marka bat da, Txinako Hozkailu komertziala fabrikatzaile eta hornitzaile ospetsuetako bat bezala ezagutzen dena. Produktu dotoreak eta dotoreak ez ezik, prezioen zerrenda eta aurrekontua ere eskain ditzakegu. Horrez gain, mota askotako produktuak ditugu stockean prezio baxuan erosteko. Zurekin lankidetzan aritzea espero dugu, gehiago jakin nahi baduzu, orain kontsulta gaitzazu, garaiz erantzungo dizugu!


BCSC-a Gaurkotasuna | Zibersegurtasun Euskal Zentroa\nAdingabeei bideratutako zibersegurtasun jardunaldiak, euskal gizartea kontzientziatzeko giltzarri\nArgi dago teknologiak sarritan gizarteak onartu dezakeena baino abiadura handiagoan egiten duela aurrera Belaunaldi berriek, aro digitalean jaiotakoek, badakite nola erabili, baina ez dira jabetzen oker erabiltzearen ondoriozko arriskuez, eta horrek arrisku-egoeran jar ditzake.\nPen-testing, dronak eta kriptodibisak, gai nagusiak EuskalHack Security Congress topaketaren hirugarren edizioan, Basque Cybersecurity Centre-ren laguntzarekin\n"Hacking Etikoaren" inguruko Euskalhack elkarteak hirugarren urtez jarraian bilduko ditu segurtasun informatikoaren inguruan aritzen diren profesionalak, ikertzaileak, ikasleak eta zaleak Euskalhack Security Congress delakoan, Basque Cybersecurity Centrek babestutako ekitaldia. Kongresua bi egunekoa izango da eta hitzaldi eta tailer praktikoz betetako bi egun izango dira. Gainera, bertaratutakoen trebetasun praktikoak frogatzeko balioko duen erronka bat ere planteatuko da.\nZibersegurtasuna funtsezko elementua da energiaren sektorean; gai hori izango da ardatz nagusia BCSC zentroak esperientziak partekatzeko asmoz antolatutako jardunaldian\nEdozein sektoretan gerta daitezke zibererasoak, baita energetikoan ere. US-CERT taldeak energiaren sektorean eta beste azpiegitura batzuetan gertatutako zibererasoen inguruko abisuak eman ditu berriki. Era berean, txosten batzuen arabera, energia-enpresetako industria kontrolerako sistemen % 40k erasoak jasan dituzte malware bidez, gutxienez behin, 2017 urtearen bigarren erdian.\nDonostiak JNIC 2018 hartuko du, Zibersegurtasuneko ikerlari eta profesionalak topatzeko Estatuko fororik handiena\nZibersegurtasuneko Ikerketarako Estatuko Jardunaldiak (JNIC) zibersegurtasuneko ikerketaren arloko eragile ugari elkartzen ditu (unibertsitateak, teknologia eta ikerketa zentroak, enpresak eta erakunde publikoak). Horri esker, ezagutza eta esperientziak trukatu daitezke Estatuan Zibersegurtasunaren arloko ikerkuntza bultzatzeko helburuarekin.\nNola prebenitu eta aurre egin ziberjazarpenari, Bilbon egingo den Adingabeen arteko Indarkeria Digitalari buruzko I Kongresuaren oinarria\nEkainaren 8an oso gai garrantzitsu bati buruz hitz egingo da Bilbon: eskola jazarpena. Azken urteotan bereziki garrantzitsu bihurtu da, internet eta teknologia berrien erabilera desegokiaren ondorioz. Ziberbullyingaren formak, nola prebenitu eta nola aurre egin. Hori landuko da Adingabeen arteko Indarkeria Digitalari buruzko I. Kongresuan. Deustuko Unibertsitateko Auditorioan izango da.\n4.0 Industriak eta zibersegurtasunak bat egingo dute BIEMH erakusketaren XXX. edizioan\nIndustriaren sektorea ahalegin handia egiten ari da 4.0 Industriara begirako bilakaeran. Baliabide ekonomikoak zein giza baliabideak bideratzen ari dira lehiakortasun maila mantendu eta, are gehiago, hobetzeko ere. Ez da nolanahiko sektorea Euskadi mailan; izan ere, bere egitura sendoari esker, komunitatearen BPGren %24,2ko ekarpena egiten du.\nBSBC zentroak balioa eman die zibersegurtasun gertakarien kudeaketa eraginkorra egiteko gako batzuei, NextSecure ekitaldian\nNextSecure zibersegurtasun arloko erreferentziazko ekitaldi bihurtu da azken urteotan, nazio mailan. XX. edizioa izan da. Nextelek antolatutako jardunaldi honetan sektoreko hainbat eragile bildu ziren, bai enpresa pribatuak, baita erakunde publikoak ere, informazioaren segurtasun teknologien inguruko azken nobedadeen inguruan aritzeko.


‘Gazteontzako Lan Eskubideen Gida’ kaleratu dute Ernaik eta LABek lankidetzan | Economía | Naiz\n23 OCT. 2014 - 15:25h\n‘Gazteontzako Lan Eskubideen Gida’ kaleratu dute Ernaik eta LABek lankidetzan\nErnaik eta LABek klase interesen alde borrokatzeko aliantza bat hasi dute eta horren lehenengo urratsa ‘Gazteontzako Lan Eskubideen Gida’ izan da, gaur Bilbon aurkeztu dutena. Bertan, lan merkatuan edozeinek aurki ditzazken egoerak agertzen dira, legez kanpokorik nabarituz gero arreta jarri ahal izateko.\nLABen eta Ernairen gidaren aurkezpena Bilbon egin dute. (Monika DEL VALLE/ARGAZKI PRESS)\n‘Gazteontzako Lan Eskubideen Gida’ [.PDF] ‘Guía de derechos laborales para jóvenes’ [.PDF]\nGazteei zuzenduriko lan eskubideen gida aurkeztu dute gaur Ernaik eta LAB sindikatuak bien arteko lankidetzaren lehenengo fruitu gisa. Honekin, lan munduan langileei, baina batez ere gazteei, sufritzen dituzten gehiegikeriei aurre egiteko tresna bat eman nahi diete. Estatu espainola krisi ekonomikoan dago eta horrek langabezia tasa handiak izatea dakar. Hori dela-eta, larritasunak gainditzeko lanpostuak onartzen dituzte helduek, eta gazteak euren lehenengo aukeraren atzetik dabiltza. Enpresaburu asko egoera horretaz probetxua ateratzen saiatzen dira.\nArgitaratu berri duten gidan, lan merkatuan sartu aurretik egin beharreko urratsetatik hasita lan kontratua amaitzen den artekoak azaltzen dira, baita kontratu mota desberdinak ere. Ernai eta LABen gomendioa da legez kanpokoa izan daitekeen edozein egoeraren aurrean sindikatura jotzea, hauen aldarria «borroka kolektiboa» sustatzea baita. «Gazteok lan merkatuan ‘bakarrik’ sartzen garela sinetsarazi digute. Horrela sentitu gara. Bada, beraz, egoera horri buelta emateko garaia», dio gidaren sarrerak.\nErnaik eta LABek «euskal erabakitze-eremua exijitzen» dute alor sozio-laboralean. «Euskal Herrian bizi eta lan egiten dugu, eta berton erabaki behar dugu gure lan harremanen eta gizarte babesaren ereduari buruz», adierazi dute bi erakundeok, Estatu espainiar eta frantsesak lanari buruzko legediaren gaineko eskumen esklusiboa dutela salatzearekin batera.


Arrain kontserbak eta beste zenbait produktu gourmet 1867tik\nGure enpresa familia txikia da, belaunaldiz belaunaldi arrain-kontserba lanetan aritu garen 100 bat lagunek osatzen duguna. Mutrikun (Gipuzkoa) kokatuta gaude, kontserba tradizio handiko herria eta itsasoari betidanik lotua.\nLorea Gourmet markak produktu sorta zabala du supermerkatu-kate eta saltoki handietarako: Kantauriko Antxoa, Hegaluzea, Kantauriko Bokartak, beste produktu gourmet batzuk, etxeko espezialitateak eta artisau kroketak.\nKantauriko Antxoa, Hegaluzea, Kantauriko Bokartak, beste produktu gourmet batzuk, eskuz egindako etxeko kroketak eta laugarren eta bostgarren gamako espezialitateak ostalaritza, taberna eta denda gourmet espezializatuetara bideratutakoak.\nYurrita Group ingurugiro eta produktuen kalitatearekin konprometituta dago. Arrantza jasangarri eta nekazaritza ekologikoko zertifikatuak izateaz gain, Kalitate Gestio Sistema zertifikatua du.


5G Euskadi: enpresen arteko lankidetza, gizartearen onerako izango den proiektu arrakastatsu bat garatzeko – 5G Euskadi\nHome/5G Euskadi: enpresen arteko lankidetza, gizartearen onerako izango den proiektu arrakastatsu bat garatzeko\nBehin 5G-a hedatuta, industria-sektoreek pixkanaka erabiliko dute prozesu horietarako komunikazio-sistema gisa, eta horren adibide da 5G Euskadi Proiektua. Proiektu horretan, kanpoko bost gune eta barruko hiru jarriko dira, eta horiek 10 km2 inguruko estaldura emango dute Euskadiko hiru parke teknologikoetan. Azpiegitura horrekin, bederatzi erabilera-kasu jarriko dira martxan, arlo desberdinetakoak, 5G sarearen funtzionamendua neurtzeko.\nKasu honetan, ZTE da 5G sareko elementu aktiboak hedatzeaz eta ebaluatzeaz arduratzen den bazkide teknologikoa. Teknologiari dagokionez, NSA (non-standalone) arkitektura erabiliko da estatuko roaminga 5G-an probatzeko, operadoreen Core-ekin (Orange, Euskaltel eta MásMóvil); eta SA arkitektura (standalone) erabiliko da, berriz, 5G sareak erabilera-kasuetan duen potentziala probatzeko.\nSA arkitekturaren erabilerak iraultza digitala ekarriko du, eta eragin nabarmena izango du pertsonen eguneroko bizitzan. Teknologia berri honi esker, deskarga-abiadura handiagoa izango da eta\nlatentziak orain arte inoiz ez bezala murriztuko dira, baina, horrez gain, aldi berean askoz gailu gehiago konektatu ahal izango dira sarera.\n5G-aren hedapena funtsezkoa bihurtuko da gizartearentzat eta ekonomiarentzat.\nSareen funtsezkotasun horrek kezka handia sortu du, eta haien segurtasuna bermatu nahi da. Hain zuzen, segurtasun hori EU Toolbox-en bidez arautzen hasi da Europar Batasuna, eta EBko herrialde bakoitzak lan-esparru hori oinarri hartuta aplikatuko du.\n2021eko urtarrilean, Txinak iragarri du 5G-aren 700.000 nodo jarri dituela dagoeneko, eta aurten beste 600.000 eta milioi bat nodo artean jarriko ditu. 5G-aren hedapenean Txinak aurrea hartzeak aplikazioak eta 5G-aren erabilera-kasuak sortzen hasteko aukera emango dio herrialde horri, eta, horri esker, teknologia hori garatzen aurrea hartu ahal izango die gainerako herrialdeetako enpresei.\nIzan ere, munduko gainerako herrialdeetan, askoz motelago ari dira zabaltzen 5G sareak. Espainian, sare mugikorra duten lau operadoreek iragarri dute berehala hasiko direla 5G-a hedatzen, eta datozen urteetan haien kapilaritatea handitzen joatea espero da.\nEra berean, gobernuak diru-laguntzak eman ditu gure industriak aurrea har dezan, eta 5G-arekin lotutako erabilera-kasuak eta aplikazioak garatzen has dadin.


IMQk BAT Basque Team-eko kirolariak protagonista dituen kanpainia berria aurkeztu du - basqueteam\nIMQk BAT Basque Team-eko kirolariak protagonista dituen kanpainia berria aurkeztu du\nHainbat kirolariren irudia erabiliko da produktu ezberdinak aurkezteko\nBilbo, 2011ko otsailaren 7a. Alberto Iñurrategi alpinista, Virginia Berasategui triatloilaria, Eunate Aguirre bodyboarder-a, Aritz Aranburu surflaria, Patxi Usobiaga eskalatzailea, Efrén Vázquez motoziklista edo Richard Oribe igerilaria dira otsailetik aurrera IMQko aseguruen kanpaina berrian parte hartuko duten izen eta aurpegietako batzuk. Kanpainan, eliteko kirolariak egoera errealean eta kirol-testuinguru bete-betean agertuko dira, ikusleei osasuna eta kirola bikotearen eta bizitza osasungarria sustatzearen garrantzia helarazteko.\nBeraiekin batera, BAT Basque Team ekimenaren (Eusko Jaurlaritzak eta EITBk nazioartean maila goreneko kirola sustatzeko asmoz bultzatutakoa) barruan dauden maila goreneko euskal kirolariak ere kanpainako protagonistak izango dira. Beraz, Iker Martinez eta Xabi Fernández bela-kirolariak, Jon Garcia taekwondolaria Maider Unda borroka libreko kirolaria, Patxi Peula patinatzailea, Maialen Chourraut piraguista, Paul de la Cuesta eskiatzailea eta Juan Vallejoalpinista dira beren osasun-aseguruak sustatzeko IMQren kanpainan parte hartu duten gainerako eliteko kirolariak. Horiek guztiak izango dira honako produktu hauen aurpegiak: IMQ Salud, IMQ Colectivos y empresas, IMQ Autónomos IMQ Oro Plus, IMQ\nIMQk kirolari emandako laguntza, konpainiak hasieratik egindako apustu sendoa da. Izan ere, taldea oso konprometituta dago erantzukizun sozial korporatiboarekin, eta beraz, gizartean bizitzarako ohitura osasungarriak sustatzea, eta zehazki, kirola laguntzea lehentasunezkoa bihurtu da aseguru-etxearentzako.\nIMQk beti egin du elite profesionaleko kirolaren, zein oinarrizko kirolaren aldeko apustua, eta kirol-fundazioek etorkizuneko belaunaldien osasuna sustatzeko burutzen dituzten jarduera ugari bultzatu ditu. Athletic Clubeko aseguru-etxe ofiziala da 98/99 denboralditik, eta Bizkaia Bilbao Basket eta Caja Laboral Baskoniaren, zein Realaren eta Eibar Kirol Elkarteko osasun aseguru-etxea ere bada. Gainera, aseguru-etxeak Bizkaia Bizkaialde Fundazioa, Gernika Rugby Taldea, Gernika Futbol Club, Esmaspadel, Golfeko Gabriel Alarcia Elkartea eta Isuntza Arraun Elkartea ere laguntzen ditu.\nEra berean, IMQk Euskadin aitzindaria den produktua merkaturatuko du, IMQ Kirola kirol-asegurua, kirola egiten duten pertsonentzako zuzendutakoa, eta jarduera fisikoarekin lotutako zerbitzu zehatzak dituena. Bere helburua arriskurik gabe kirola egitea da. Aseguruak eliteko kirol-azterketa medikoa barne hartzen du, eta baita kirola egitetik ondorioztatzen den laguntza-estaldura mediko kirurgiko osoa ere, aholkularitza integrala eta kirol-medikuntzako espezialistaren arretarekin. Kirol-azterketa medikoa goi-mailako txekeoa da, beren kirol-baldintzak hobetu, kirol-gaitasunaren egiaztagiria lortu eta egoera fisiko orokorraren balorazioa izan nahi dutenentzako.\nKirol-medikuntzako espezialistaren arretak honako zerbitzu hauek barne hartzen ditu, besteak beste: osasun-egoeraren balorazioa, kirol-jardueraren banakako plangintza eta diseinua, lortutako aurrerapen eta errendimendua, elikadura-jarraibideak, kirol-farmakologia, eta bizitzako aldi bakoitzean kirola egiteko aholkuak. Horrez gain, baita norbanakoaren egoeran eta entrenamendu-jardueretan gerta daitezkeen aldaketak aztertzeko segimendua ere.\nKirola egitearen ondorioz ematen den laguntza mediko kirurgikoak ia espezialitate mediko guztiak, proba diagnostikoak, metodo terapeutikoak eta ospitaleratze kirurgikoa zein ez kirurgikoa barne hartzen ditu.\nAseguru hori IMQko 15 eta 65 urte bitarteko bezeroek zein bezeroak ez direnek kontratatu ahal izango dute, iraute-aldirik gabe.\n‘BAT Basque Team’\nEusko Jaurlaritza, EITB, eta beste erakunde batzuekin lankidetzan, IMQk ekimen horren barnean dauden kirolariak laguntzen ditu. Kirolari horiek Pekineko Joko Olinpikoetan 5 domina eta beste 10 diploma olinpiko lortu zituzten. Joko Paraolinpikoetan, berriz, 8 domina lortu zituzten.\nEuskadi Kirola Fundazioaren helburua goi-mailako euskal kirola garatzea da, goi-lehiaketan euskal kirolariz betetako ordezkaritza eduki ahal izateko. Fundazioak hainbat modalitateko goi-mailako kirolariei eta beren entrenatzaileei prestaketa optimizatzeko laguntza ematen die, eta ospe handiko kirol-erakundeekin lan egiten du. ‘BAT Basque Team’ markak eliteko kirolaren erreferentzia nagusi bihurtu nahi du Euskadin, diziplina olinpikoak, olinpikoak ez direnak eta kirol egokituak barne hartuz.\nHoriek guztiek BAT Basque Team-ek IMQrekin egindako akordioari esker, Póliza Oro daukate. Horrek kirolariei kalitatezko osasun-estaldura bermatzen die nazio-mailan zein nazioartean. Gainera, abangoardiako teknologia medikoa eta diagnostikorako teknika aurreratuenak, asistentzia-eremu guztiak barne hartzen dituzten ospedun medikuak eta kalitatezko laguntza-azpiegitura sendoa ere eskura dituzte.\nGainera, orain dela gutxi, Euskadi Kirola Fundazioa eta Espainiako Batzorde Olinpikoak Euskadin goi-mailako kirola eta mugimendu olinpikoa sustatzeko lankidetza-akordioa sinatu dute.\nHorrez gain, egitasmoak Espainian aitzindaria den kirol-hobekuntzako zentroaren laguntza du, eta baita kiroleko goi-errendimenduan profesional egiaztatuak direnen esperientzia eta programa olinpikoen inplementazioan ospea duten kanpoko aholkularien parte-hartzea ere.\nPrograman parte hartzen dutenen zerrenda diploma eta domina olinpikoak irabazi dituzten kirolariek osatzen dute, eta baita hainbat modalitate eta kategorietako Europako eta munduko txapeldunen talde bikainak ere.\nBASQUE TEAMEKO KIROLARIEKIN SOLASEAN: Santesteban, Arrospide eta Garcia\nGure kirolariek Fundazioko euren kideak ezagutzen dituzte? Kirolaren azken ordukoa kontrolatzen dute? Proba egin diegu. Ane Santesteban txirrindularia, Iraitz Arrospide atleta eta Irantzu Garcia curling jokalaria batu ditugu gaurkoan eta erronka luzatu diegu. Hemen, emaitza.\nHiginio Riverori elkarrizketa Munduko txapelketako VL2-200 metrokoan finalerdira igaro ondoren\nHiginio Riverok pistako piraguismoko Szegedeko Munduko txapelketako finalerdietarako pasea erdietsi du KL2-200 metroko proban baina zoritxarrez, horretan zazpigarren izan da eta ez da finalerako sailkatu. Arratsaldean, dena den, arantzatxoa atera du bere proba kuttunean, VL2-200 metrokoan. Sentsazio oso onak izan ditu eta hirugarren bukatuta bere txandan, finalerdietara igaro da. Finalerdia bihar goizean izango du bizkaitarrak […]


"Gogoz eta ondo pasatuz gero, askoz gehiago ikasiko du" - Tolosaldea - Tolosaldeko ataria\n"Gogoz eta ondo pasatuz gero, askoz gehiago ikasiko du"\nEneritz Maiz Etxarri 2020-05-20 11:59\nLoatzo Musika Eskola eskualdeko zortzi herritan dago, eta bertako haur, heldu eta erretiratuak matrikulatu daitezke.\nLoatzo Musika Eskolak Tolosaldeko zortzi herritan ematen ditu klaseak. Altzo, Alegia, Aduna, Anoeta, Ibarra, Irura, Amasa-Villabona eta Zizurkilgo herritarrek dute izena emateko aukera hilaren 29a bitarte. Ainhoa Elizondo irakasleak hitz egin du TOLOSALDEKO ATARIA-rekin.\nMatrikulazio kanpaina bete-betean zaudete?\nBai. Astelehenean hasi ginen, eta bi astez luzatuko da. Aste honetan ikasle direnentzat irekitzen da, eta datorren astean ikasle berriak izango direnentzat. Internet bidez egin beharko dute www.loatzo.eus webgunean matrikulazio atalean galdetegia betez. Zalantzaren bat argitu nahi duenak 943 692 619 telefono zenbakira deitu dezake.\nLau urtetik aurrerako ikasleekin hasten zarete. Garrantzitsua da hain txikitatik musika lantzen hastea?\nDudarik gabe oso garrantzitsua da. Orain Euskal Herrian ere zabaltzen ari den fenomenoa dago, eta dagoeneko batzuk urtea bete baino lehen hasten dira. Gu Loatzon lau urterekin hasten gara, eta gaitasun horiek zenbat eta txikiago hasi lantzen denbora gehiago dute garatzeko. Burmuina irekiago egoten da, eta garatzen ari da, eta lantzen diren atal guztiekin zenbat eta lehenago hasi hobeto izaten da.\nLau urtetik zazpi urtera bitartekoa jolas moduan edo erakutsiko duzue, ezta?\nMusika tailerra deitzen diogu etapa horri. Musikarekin askok izaten duten lehen kontaktua izaten da; musika eskolarekin behintzat bai. Oso modu ludiko batean lantzen ditugu erritmoa, ahotsa, memoria,... eta horrekin batera perkusio txikiekin hasten gara. Eta oso garrantzitsua da guretzat emozioen lanketa egitea, edo kudeatzen laguntzeko egiten dugun lanketa hori.\nOndo pasatzea izango da helburuetako bat?\nBai, lehen helburua dudarik gabe. Zerbait gogoz eta ondo pasatuz egiten badugu, askoz gehiago ikasiko dugu haurrak. Umea gustura etortzea da lehen helburua eta seguru sentitzea. Eskolan, irakaslearekin, lagun berriekin eta sortu duen talde berriarekin.\nLagunak egiteko ere balio izaten die?\nBai. Herri batzuetan ikastetxe ezberdinetakoak elkartzen dira eta lagun berriak egiten dituzte. Eta helduagoak direnean ondoko herrietakoekin elkartzen dira, eta oso polita da ikustea luzaroan zein harreman politak eta aberasgarriak egiten dituzten.\nBehin zortzi urte beteta musika tresna aukeratu behar dute. Garbi izaten dute?\nDenetarik egoten da. Batzuk oso-oso garbi izaten dute txikitatik, eta beste batzuk ez. Lanketa egin behar izaten dute, eta zazpi urteko ikasturtea tresnak ezagutzeko eta probatzeko izaten da. Garbi ez duten ikasleentzat lanketa hori egitea oso garrantzitsua da. Gurasoekin batera gustuko dutena aukeratzen laguntzen diegu.\nHelduek eta erretirodunek ere izena eman dezakete. Animatzen dira?\nBai, eta azken urteetako joera hori da. Gero eta heldu gehiagok ematen dute izena, eta orokorrean emakume gehiago dira animatzen direnak. Bai helduak eta baita erretiratuak ere. Eta aurten Villabonako Santiago egoitzako egoiliarrekin jarri dugun proiektua ere aipatu nahiko nuke. Batez beste 90 urte dituzten bi talde etortzen zaizkigu.\nOso polita. Aspalditik nahi genuen, eta nola egin buruari bueltaka ari ginen. Irakasle bat formatu zen, eta oso aberasgarria eta hunkigarria izaten ari den esperientzia izan da. Egoitzatik atera, eta zein harreman duten musikarekin eta nola on egiten dien ikustea benetan hunkigarria da.\nUmeetan bezain garrantzitsu da musika helduetan?\nBai. Heldu bat musika eskolara etortzean berak aukeratu duelako izaten da; gogoa duelako edo aspaldiko amets bat bete nahi duelako. Motibazio eta dedikazio handia izaten dute. Askori lasaitzen laguntzen dio. Beste batzuk helburu oso zehatzak izaten dituzte. Inauterietan txaranga batean jotzen ateratzea edo familian lau kanta jo eta kantatzeko gai izatea. Gu beraien behar eta nahietara moldatzen gara.


Konfigurazio-datuak banan-banan inportatzea/esportatzea\nHelbide-liburuan dauden helbide-zerrendak baino ezin dituzu inportatu/esportatu. Administratzaile baimenak behar dira eragiketa hauek egiteko.\nEzarpenak banan-banan esportatzea\nEzarpenak banan-banan inportatzea\nHelbide-liburuaren CSV fitxategi bat inportatzeko nola editatu jakiteko, ikusi Helbide-liburuko elementuak.\nSakatu [Data Management] eta hautatu esportatzeko ezarpenak.\nSakatu [Address Lists] hemen [Import/Export Individually].\nHautatu esportatzeko helbide-zerrenda. Kontuan izan helbide-zerrendak gorde eta gero, helbide-zerrendak lehenetsitako izenera bueltatuko direla.\nSegurtasun-maila ezarri dezakezu [Custom Format] hautatu bada [File Format]-erako. [Level 1] hautatzean, funtzio anitzeko Canon inprimagaillu guztietara inportatu dezakezu. [Level 2] hautatzean, helbide-zerrendako datuen pasahitza enkriptatuta egongo da [Level 1]-en baino metodo seguruago baten bidez. Dena den, [Level 2] onartzen duten makina-modeloetara baino ezin dira datuak inportatu ([Security Level] ezarpena duten modeloak).\nHautatu esportatzeko datuen fitxategi-formatua. Hautatu [Custom Format] helbide-zerrendetan erregistratutako informazio guztia funtzio anitzeko beste Canon inprimagailu batera inportatu nahi duzunean, edo hautatu [LDAP Format] edo [CSV Format] fitxategia ordenagailu-aplikazio batek erabili behar badu. Kontuan izan, dena den, [LDAP Format] hautatuz gero, helbide elektronikoak eta fax zenbakiak baino ez direla gordeko.\nEsportatutako datuendako pasahitza ezartzea\n<Gehitu pasahitza helbide liburua esportatzeko>-erako ezarri <Bai> (<Gehitu pasahitza helbide liburua esportatzeko>). Ezarpen hori konfiguratzean, pasahitzez babesteko elementuak [Export Address Lists] pantailan bistaratuko dira. Pasahitza ezarri bada, pasahitz zuzena idazten bada baino ezingo dira datuak inportatu.\nCSV formatuan esportatutako datuak editatzea\nHelbide-liburuaren zutabe bakoitzeko informazioa ezagutzeko, ikusi Helbide-liburuko elementuak.\nBaliteke datuak ongi inportatu ahal ez izatea makinaren bertsio zahar batean inportatzerakoan.\nJarraitu pantailako argibideei datuak non gorde zehazteko.\nSakatu [Data Management] eta hautatu inportatzeko ezarpenak.\nHautatu inportazio-helmuga den helbide-zerrenda.\nHautatu [Add] inportatutako helmugak gehitu nahi badituzu dagoen helbide-zerrenda ezabatu gabe, edo hautatu [Delete and Overwrite] dagoen helbide-zerrenda ezabatu, eta datuak inportatutako helmugekin gainidatzi nahi badituzu.\nHautatu inportatzeko datuen fitxategi-formatua. Hautatu [Custom Format] funtzio anitzeko Canon inprimagailuentzat prestatutako formatuan dauden fitxategien kasuan (*.abk), hautatu [LDAP Format] LDAP formatuko fitxategien kasuan, edo hautatu [CSV Format] CSV formatuko fitxategien kasuan (*.csv).\nEnkriptatutako fitxategiak inportatzerakoan, hautatu kontrol-laukia eta idatzi konfigurazio datuak esportatu zirenean sartu zen pasahitz bera.\nSakatu [Start Importing] [OK].\nBaliteke makina berrabiarazi behar izatea, inportatzeko ezarpenen arabera. Makina berrabiaraztea\n> Makina kudeatzea > Makina ordenagailu batetik kudeatzea (Remote UI (Urruneko EI)) > Ezarpen-datuak inportatzea/esportatzea > Konfigurazio-datuak banan-banan inportatzea/esportatzea


Noiz sortua: Larunbata, 23 Urria 2010\tArgitaratua: Larunbata, 23 Urria 2010\nNoiz sortua: Azteazkena, 20 Urria 2010\tArgitaratua: Azteazkena, 20 Urria 2010\nSopelako Gazte Asanbladak Txalaparta ikastarora apuntatzeko epea zabaldu du\nNoiz sortua: Asteartea, 19 Urria 2010\tArgitaratua: Asteartea, 19 Urria 2010\nDatorren hilabetean, azaroan, Alboka tailerraz gain TXALAPARTA ikastaroa ere abian jarriko dute Sopelako Sekeko Gaztetxean. Asteazkenetan izango dira klaseak (ordutegia taldeak berak finkatuko luke) eta bi maila egongo dira: oinarrizkoa hasiberrientzat, hau da, zerotik hasten direnentzat. Eta bigarren maila bat lehenago txalaparta jotzen aritu izan direnentzat. Irakasleari ordaintzeko hilero kuota bat egongo dela adierazi du gazte asanbladak.\nAurten ere Berbalagun abian da.\nNoiz sortua: Igandea, 17 Urria 2010\tArgitaratua: Igandea, 17 Urria 2010\n2010-2011 ikasturtean Berbalagun egitasmoa berriro ere martxan da. Egitasmo hau Uribe Kostako Mankomunitateak antolatzen du, eta helburua, lau pertsona inguruko taldeak osatzea da, euskaldun berriak eta euskaldun zaharrak tartekatuz, euskaraz hitz egin eta aberastu ahal izateko. Horretarako kideak astean behin ordu batez biltzen dira, taldeak aukeratutako lekuan eta egunean.\nHonez gain urtean zehar hainbat ekintza (irteerak, afariak…) eta ekitaldi antolatzen dira Berbalagun kide guztiek harremanak, euskaraz egindako harremanak, gehiago zabaltzeko.\nDatozen egunetan Uribe Kostako herri guztietan egitasmo honen aurkezpena egingo da. Hona hemen egutegia:\nSopelan: Urriak 18, 19:00etan Kurtzio Kultur Etxean\nPlentzian: Urriak 19, 19:00 Goñi Portalen\nGorliz: Urriak 20, 19:00 Eloisa Artaza erakusketa aretoan\nLemoiz: Urriak 21, 19:00 Kultur Etxean\nUrduliz: Urriak 23, 12:00 Kultur Etxean\nInformazio gehiago eta osoa Ukberri.net agerkari digitalean duzue.


Gerinda Bai: 04/07/21\nHIZKUNTZA GUTXITUEN ALDEKO LEGEA ONARTU DU FRANTZIAKO ASANBLEAK\nLortu dute. Bost orduko eztabaidaren ondotik, Eskualdeko Hizkuntzen Ondarea Babesteari eta Sustatzeari buruzko Legea onartu zuen atzo Frantziako Asanbleak. Paul Molac Bretainiako diputatuak sustatu du araua; aldeko 247 botorekin onetsi dute, gobernuaren borondatearen kontra. Iazko abenduan Senatuan bozkatu zuten testu bera bozkatu dute, aldaketarik gabe, eta, ondorioz, berehala promulgatuko da. Hizkuntza gutxituen irakaskuntzari esparru finkoago bat emanen dio legeak, eta ikastetxeen diruztatzean ere eraginen du. Frantziako Konstituzio Kontseiluak baizik ez du trabatzen ahalko orain.\n«Garaipen kolektiboa» azpimarratu du Molacek: «Talde parlamentario guzietatik iritsi dira sostenguak. Eragileak ere anitz mobilizatu dira; haien garaipena ere bada». Vincent Bru Ipar Euskal Herriko Modemeko diputatuak ere «eskualdeko hizkuntzen garaipena» goraipatu du. (klik egin-ver más)\nEtiquetas: euskararen hedapena, francia, gerindabai, iparralde, política lingüística\nOLITE RECORDARÁ EL SÁBADO A SUS REPRESALIADOS Y REPRESALIADAS\nEtiquetas: gerindabai, in memoriam, memoria histórica, olite, republicanos\n'DARDARA' FILMAK 10.000 IKUSLE BAINO GEHIAGO BILDU DITU\nDuela hilabete baino gutxiago estreinatu zen Marina Lameiroren Dardarafilma, Punto de Vista jaialdia zabaltzeko egunean, martxoaren 15ean. Eta arrakasta itzela izaten ari da: dagoeneko 10.000 lagunek baino gehiagok ikusi dute.\nHamasei hilabete igaro dira Berri Txarrak taldeak agur esan zuenetik, Nafarroa Arenan, 11.000 zaleren aurrean. Kontzertu horrekin amaitutako agur bira da Marina Lameiroren bigarren lan luzearen oinarria, baina hortik harago doa: Berri Txarrak-en, haren musikaren eta taldearen jarraitzaileen arteko harremana islatu du.\nEtiquetas: asociaciones, cine, euskalerria irratia, gerindabai, música, youtube\nHIZKUNTZA GUTXITUEN ALDEKO LEGEA ONARTU DU FRANTZI...\nOLITE RECORDARÁ EL SÁBADO A SUS REPRESALIADOS Y RE...\n'DARDARA' FILMAK 10.000 IKUSLE BAINO GEHIAGO BILDU...


Gaur hasiko dira Zarauzko ingurumen guneetara bisitak - : Urola Kostako Hitza\nGaur hasiko dira Zarauzko ingurumen guneetara bisitak\n17:30ean malekoiaren amaierako Shelter Surf tabernan elkartuko dira, Iñurritzako Biotoporako lehen irteeran.\nDuela bi urte abian jarritakoari jarraipena emango diote aurten, Zarauzko Udaleko Agenda 21 sailaren eskutik. Uztailean hasi eta hiru hilabetez, Iñurritzako Biotopora eta Zingira basora irteerak egingo dituzte bertako altxor naturalak ezagutzeko asmoz. Bisita gidatzeaz arduratuko dira Deba Naturako kideak, eta euskarazko eta gaztelerazko talde bana osatuko da ekintzaren hasieran.\nJakitera eman dute nahitaezkoa dela lehenago apuntatzea Turismo Bulegoan, malekoian dagoen turismoko kasetan edo telefono bidez zenbaki honetara deituta: 943 830 990.\nHonakoak dira uztaileko datak:\nUztailak 5 eta 19, 17:30etik 19:30era Shelterretik abiatuta: Iñurritzara\nUztailak 12 eta 26, 17:30etik 20:00etara Aiten Etxeko aparkalekutik abiatuta: Zingira basora.


Alkideba Ointxe!-k etzi Gascan lehiatu gura du - Arrasate - Goiena.eus\nAlkideba Ointxe!-k etzi Gascan lehiatu gura du\nXabi Urzelai 2018-05-18 10:09\nSenior gizonezkoen mailan lider amaitu duen talde arrasatearrak asteburuan jokatuko du Lauko Finala. Finalerdiak bihar, zapatua, arratsaldean Iturripen jokatuko dituzte, eta irabazleek Donostian izango dituzte finalak, domekan. Kadete mailako neskak, berriz, Huelvara doaz bihar, Espainiako Txapelketara.\nGipuzkoako senior mailako talde onenak zein baino zein gehiago izango dira asteburuan, eta gainera, Lauko Finaleko finalerdiak Iturripen jokatuko dituzte bihar, zapatua. Eta, Ointxe! Alkideba, Zarauzko Zast, Donosti Dolphins eta Alde Zaharra taldeek jokatuko dute mailaz igotzeko fase erabakigarrian.\nFinalak Gasca kiroldegian\nBada, bihar 16:00etan Ointxe! Alkidebakoen txanda izango da; Zarautzeko Zast taldea izango dute aurkari. Ostean, 18:00etan, Alde Zaharra eta Donosti Dolphins taldeak izango dira nor baino nor gehiago, finalerako txartela lortzeko lehian. Hori horrela, Iturripeko kanporaketak gainditzen dituztenek jokatuko dute finala, domekan, 20:00etan, Gasca kiroldegian, Donostian. Ointxe!-k finala ikustera joateko autobusa jarriko du, baldin eta etxekoak finalerako sailkatzen badira. Autobusa, domekan 16:30ean abiatuko da Iturripetik, eta 2 euroko kostua izango du. Joateko interesa duenak idatz dezala, gaur, hona: ointxe@ointxe.eus.\nKadeteak Espainiako Txapelketara\nDomekan jokatuko dute Huelvan Espainiako kadete mailako txapelketa, eta bertan izango da EAEn lehenengo postuan geratu den Ointxe! Araski taldea. Hala, Iñaki Ogararen neskek domekan (09:30) Movistar Estudiantes taldearen kontra jokatuko dute. Astelehenean, hilak 21 (09:30) Bosco Salesiano izango dute aurrean, eta martitzenean Sant Josep (11:30).


nanoGUNE -txikia handia egiten den lekua\n— José M. Pitarke e Itziar Otegui, Zuzendari Orokorra eta Komunikazio Arduraduna\nDonostia, nanozientzia eta nanotekonologiaren puntako ikerketa ere bada. Ez da kasualitatea. Etorkizuneko apustu ausartari erantzuten dion errealitatea da eta denboran zehar mantendu beharrekoa. Gure gizarteak, bere instituzioen bitartez, argi eduki du Euskadiren garapena berrikuntzaren eskutik joan behar dela eta bide hori jarraitzearen alde egin du zalantzarik gabe. Donostia, hiru unibertsitate-campusekin, ikerkuntza zentro ugariekin eta teknologia oinarri duten enpresen mintegia den parke teknologiko batekin, nazioartean zientzia, teknologia eta berrikuntzaren hiri bezala nabarmentzeko potentzial izugarria du.\nNanozientzia zein nanoteknologiaren inguruko aurrerapenek, gaur egun gure gizartearen garapenean leku nabarmena dute. Nanozientzia eta nanoteknologia hitzak geroz eta gehiago topatzen baditugu ere, termino hauek oraindik garapen teknologiko aurreratuekin lotzen dira, egunerokoan gure eskuetatik edo gure arlo industrialetik kanpo geratzen direnak. Errealitatetik oso urrun! Nanoteknologia erabiliz materialak gogorragoak, arinagoak, erreaktiboagoak edo gidari hobeagoak izatea lortzen dugu. Nanoteknologia gure bizitzan dago, jada. Ordenagailu azkarragoak erabiltzen ditugu, txikiagoak eta eraginkorragoak, geroz eta energia gutxiago erabiltzen dituztenak eta diagnostiko mediko zehatzagoak eta funtzionalagoak eskaintzen dituzten ekipoak ere ditugu. Hori guztia nanoteknologiari esker. Hauek dira nanoteknologiak gure alde egin dezakenaren edo egingo ahal duenaren zenbait adibide bakarrik.\n2009. urtean hasi ginenetik, nanozientizan eta nanoteknologian lehen mailako ikerkuntza zentro eta industria arloko zein garapen esperimentaleko ekintza zehatzak bateratzen dituen azpiegitura baten alde gogor egin dugu lan nanoGUNEn, bidean agertzen zaizkigun aukerak aprobetxatzeko asmoz. Hamar urte hauetan, lan-talde sendoa garatzea lortu dugu, mundu osoko 25 herrialdetako ikertzaileekin eta profesionalez osatuta, batez ere ikertzaileen taldearen euskarri direnak. Horiek ere enpresei zein Zientzia, Teknologia eta Berrikuntzaren Euskal Sareari zerbitzuak eskaintzen dizkiete eta, gainera, oinarri teknologikoko bost enpresa sortu ditugu, Euskadin eta mundu osoan nanoteknologiaren garapenaren alde egiteko.\nEuskadik ohitura industrial sendoa du, Europan erreferentzia baita. Euskadi 2020 Zientzia, Teknologia eta Berrikuntza Planaren barruan eta bere Adimen Espezializazioan, Ikerkuntza eta Berrikuntza Estrategian (RIS3 siglak ingelesez), fabrikazio aurreratua, energia eta osasunaren aldeko lana burutzen da. Estrategia honen zabalkuntzak tresna egokiak ditu. Horien adibide dira, SPRI-k, Industri Sustapen eta Birmoldaketarako Sozietateak, eta Araba, Bizkaia eta Gipuzkoako Berrikuntza Zentroek bultzatutako kluster politikak. Testuinguru honetan, sektore industrial ezberdinetan nanoteknologia zeharka gaineratzearen alde egiten du nanoGUNEak: osasuna, elektronika, elikadura, automozioa, aeronautika, ehungintza, material berriak eta bioplastikoak. Erronka nagusia orain, orainaldian ditugun beharrak asetzen dituen eta etorkizuneko lehiakortasuna bermatzen duen kolaborazio arina bermatzea da.\nBeste erronka garrantzitsu bat, José Miguel Ayerzak berak blog honetan aipatzen duena da: talentua erakarri eta mantendu. Donostian, dagoeneko, zientzia eta teknologiaren arloan 5.000 profesional inguru daude lanean. Zifra hau hurrengo hamarkadan handituz joan beharko luke. Izan ere, unibertsitatean, ikerkuntza zentroetan eta zentro teknologikoetan lan egiten dutenak, gure enpresetara sartzen direnekin bat egin beharko lukete hauek prozesu industrial berritzaile baten alde egiten duten heinean.\nZientzia eta teknologia alor ezberdinetako eta zeharkako gaitasunak dituen profesional onez betetako harrobia behar dugu, gure industria sarearen beharrak asetzeko gaitasuna duena. Era berean, zientzia eta teknologia zentro neuralgikoetatik datorren nazioarteko talentua erakarri behar dugu. Zer egin behar dugu gure profesionalak bertan geratzeko eta kanpokoak erakartzeko edo behintzat joaten direnak datozenak baino gehiago ez izateko? Etorkizuneko ikuspegia, gure estrategietan irmotasuna eta gure promesetan sinesgarritasuna eskaini beharko dugu. Era berean, Donostiako bizi kalitatea Europako hiri erakargarrienek dutenarekin alderatu ahal izatea bermatu beharko dugu, osasun-zerbitzu eta hezkuntza zentro egokiekin eta kirol zein kultura eskaintza onarekin, bizitza publikoan parte-hartzea sustatzen duten integrazio sistemekin, eta etxebizitzarako sarbide duin batekin.\nAitzindariak izateko gure ahalegin horretan, mundu berriak ezagutzeko, nanozientziak eta nanoteknologiak eskaintzen dizkiguten nitxo zehatzak arakatzeko lehenak izateko, etorkizun ezezagun eta imajinaezina duten bideak aztertuz jarraitu behar dugu. Hor egon behar gara, lehen ilaran. Gurea, nanoGUNE, zentro txikia da herrialde txiki batean; gurea, Donostia, hiri txikia da mundu globalizatuan. Dena den, zerbait berria eskaini dezakegun nitxoak aurkitu ditzazkegulaz konbentzituta, berrikuntza bilatzen jarraitu behar dugu. Hori da txikiaren erronka handia.\nKulturaren eraldaketa Tabakaleraren bidez\nDonostia hiri gisa bere estrategia prestatzeko prozesuan murgilduta dago, datozen urteetan aurre egin beharko dien erronkei heltzeko. Erronka horiek hainbat joeren eskutik datoz, hala nola klima-aldaketaren mehatxua, gizarte-dinamikak, eta horien artean biztanleriaren zahartzea, immigrazioa, turismoa edo gure egunerokoan energia, komunikazioak edo osasun-sareak bezalako azpiegitura kritikoek eskaintzen dituzten zerbitzuen mendekotasun gero eta handiagotik.\nBiztanleriaren zahartzea agerikoa da gure hirian. Gaur Donostian biztanleriaren %24ak, 65 urte baino gehiago ditu eta Eustaten proiekzioen arabera %27a gaindituko du 2030ean; urte horretan, Donostiako biztanleriaren %50ak 50 urte baino gehiago izango ditu.


DYA Donostiako Gazteleku eta Haurtxokoetara gerturatzen da Bihotz Biriken Suspertzea erakusteko - Dya Gipuzkoa\nDYA Donostiako Gazteleku eta Haurtxokoetara gerturatzen da Bihotz Biriken Suspertzea erakusteko\nDYA aspalditik dator Bihotz Biriken Suspertze mugimenduak zabaltzearen aldeko apostua eginez, eta 2012an BBS-aren eguna ezarri zuen, “Zure eskuek bizi bat salbatu dezakete” lemapean.\nBihotz Biriken Geldialdia jasan duen pertsona baten kasuan BBS-a berehala hasteak berebiziko garrantzia du, bere garuna babesteko eta ondorio itzulezinak ekiditeko.\nOraingo honetan, DYA Donostiako Gaztelekuetara gerturatuko da, bertaratzen diren gazteak formatzeko, adina ez baita eragozpena oinarrizko BBS teknikak ikasi eta anbulantzia iritsi arte teknikak egiteko.\nHonakoa da tailer hauen egutegia:\nEra berean, eta Haurtxokoen “Familian jolasten” egitaraua baliatuz, DYAko begiraleak txikienen gurasoak formatzera joango dira, egutegi hau jarrituz:\nAnimatu zaitezte parte hartzera eta bizi bat salbatzeko oinarrizkoena ikasiko duzue minutu gutxi batzuetan.\n← DYAk bultzatutako Guraso Eskolaren lehen tailerrak\tAzken desioak betetzeko Nahia Proiektua martxan jartzen du DYAk →


'Nola prebenitu Beldur Barik jarrerarekin indarkeria matxista gazteen artean' tailerra - Bilatzailea | Gazteaukera\n'Nola prebenitu Beldur Barik jarrerarekin indarkeria matxista gazteen artean' tailerra\n(Aurrez aurre eta on-line entzule moduan, Zoom plataformaren bidez)\nAurrez aurreko tailerrean izena emateko FORMULARIOA. Bilbon, GEBren egoitza. Uriortu kalea, 11 – behea, irailaren 1etik 10era\nEntzule moduan aritzeko FORMULARIOA. On line: Zoom plataformaren bidez, irailaren 1etik 10era\nGazteen Euskal Behatokiak antolatu du Bilbon 'Nola prebenitu Beldur Barik jarrerarekin indarkeria matxista gazteen artean' tailerra. Irati García López de Aguiletak, Beldur Barik-eko Idazkaritza Teknikoaren heziketa-edukien arduradunak emango du tailerra. Aurrez aurreko tailerra izango da eta aukera egongo da entzule moduan aritzeko Zoom plataformaren bidez.\nAurrez aurreko tailerrean izena emateko FORMULARIOA. Bilbon, GEBren egoitza. Uriortu kalea, 11 – behea\nEntzule moduan aritzeko FORMULARIOA. On line: Zoom plataformaren bidez\nHartzaileak: Lehentasuna izango dute 12 eta 26 urte bitarteko gazteekin lan egiten dutenek edo lankidetzan dihardutenek(erakunde edo elkarteetan, administrazio publikoetan, enpresetan, ikastetxeetan, boluntariotzan...) Honekin batera ere, izena ematearen ordena errespetatuko da.


Harrera eta bertakotze politika baten alde - Euskal Herria Bai\nHarrera eta bertakotze politika baten alde\n11 uztaila 2018 Komunikazioa EHBAI 0 Comment\nDatozen uztailaren 13 eta 14an , Hendaian dagoen migranteen atxikitze bilguneari buruz BIZI-k antolatzen duen ibilaldia sostengatzen du EH BAI-k eta bertan parte hartzeko deia luzatzen dugu.\nIzan ere, migranteen atxikitze administratiboa, salatzen dugun Frantziaren eta Europaren migratzaile politikaren sinboloa da.\nEuroparen politika, honela laburbiltzen ahal da : Europako mugen hestea eta giltzatzea ; beren biziaren arriskuan bertaratzen direnen biltzea eta kanporatze masiboak egitea.\nFrantses Estatuan, « geriza eta imigrazio » legea, deputatuek eta senadoreek lehen irakurraldian jada bozkatua zutena, datozen egunetan behin betikotz onartua izanen da. Horrek haundizki larritzen du jada lekuraturik dagoen egoera zapaltzailea eta ez-hartzailea.\nBesteak beste, lege horrek atxikitzearen luzamendua aitzinikusten du, hots, 45etik 90 egunetarainoko preso sartzea, elkarteek bereziki salatzen duten neurria zigortzaile hutsa delakotz, haien egoera orohar zenbait egun barne aztertua delarik.\nBeste neurri batzuek oraino zailagotzen dute geriza eskubide horren lorpena, batez ere geriza galdeen instrukzio epearen murriztea eta errekutso galdeena OFFRAk ezezko erabakia hartzen duelarik. Egia erran, murrizketa horren helburua da, dosierren pausatzea oraino zailagotzea, eta nola ez, jurista edota elkarteen laguntzarekin egindako prestaketa zailtzea ere.\nHorrela dena eginik dago, frantses Estatura sartu nahi duen migratzaile orok bere geriza eskaeren pausatzera ez uzteko. Ondorioz, egoera irregularrean bezala kontsideratuak dira eta noiznahi arrastatuak izan daitezke eta bilgunetan sartu. Gauza bera gertatzen da babeslekua onartzen ez zaienei edota « dublinatuak » deitzen dituztenei, non hauek, Europara iritsi diren lehen herrian erregistratuak izan diren.\n« Geriza eta imigrazioa » deitu legea, horrela egiazki jada aplikatua da, behin betikotz bozkatua izan aitzin.\nHorra nola, Hendaiako atxikitze gune administrabiboak (AGA) bere okupazio tasa jauzian goratzen ikusi duen, joan den apirilean berriz irekiz geroztik : hiru hilabetez, 280 pertsona bertan atxikiak izan dira (joan den urte osoarentzat 500).\nPolitika zapaltzaile eta diskriminatzaile horiek salatzen ditu EH BAI-k, oinarrizko giza eskubideak errespetatzen ez dituztelako. Europan, Frantzian eta Euskal Herrian, harrera eta bertakotze politika baten alde agertzen da.\nHelburu hori gogoan izanik, Frantzian eta Europan darabiltzaten migrazio politiken kontrako manifestaldietan, bereziki uztailaren 13 eta 14koetan parte hartzera deitzen du EH BAI-k, eta bidenabar, Euskal Herriko migratzaileekin harrera eta elkartasuna bideratzen dituzten elkarteen laguntzera.\n← ELAN legea, zinezko atzerapenak lurra eta etxebizitza arloan\nErakuts diezaiogun munduari, Euskal Herrian gaudela →


Aztarna gutxi mintzo dira, egun, City Plaza (Atenas, Grezia) hotelaren iraganaz. Garai batean luxuzko hotela izan zena, hiriaren bihotzean bertan, errefuxiatu eta migratzaileen babeslekua da egun. Autogestioan oinarritzen da hotela, eta errefuxiatuek eta boluntarioek elkarlanean kudeatzen dute. Europako hotelik hoberena dela diote, eta AIZU! aldizkaria bertan izan da. Arkaitz Almortza. Argazkiak: City Plaza.\nZazpi urte eman ditu mutu Atenasko City Plaza hotelak, ahanzturaren sastraken artean gatibu, etorkizunerako inolako itxaropenik gabe. Eraikinak 60ko hamarraldian zabaldu zituen ateak. Luxuzko hotela izan zen, esan bezala, eta goi mailako bisitariak hartzen zituen. 2004an, Atenasko Joko Olinpikoen karietara, eraikina zaharberritu egin zuten, baina, handik gutxira herrialdea bortizki kolpatu zuen krisi ekonomikoaren ondorioz, 2009an betiko itxi zituen ateak.\nEraikina betiko loaldian erortzeko zorian geratu zen, langile ohien eta jabearen arteko ika-miken artean. 2016ko apirilaren 22an, ordea, itxaropenari eta duintasunari zabaldu zizkien ateak. Izan ere, tenore hartan, Europako Batasunak eta Turkiak sinatu zuten itunaren ostean, mugak itxi zituzten, eta, ondorioz, gerratik, miseriatik… ihesi ari ziren milaka lagun preso geratu ziren Greziako lurretan. Hala, errefuxiatu eta migratzaile asko Atenasen geratu ziren, kale gorrian. Miguel Carvajal boluntarioak urte eta erdi darama proiektuan lanean, eta zera dio: “Egoera gogor horren aurrean, hotela okupatzea erabaki zuten orduko aktibista greziarrek”.\nCity Plaza hotela proiektuak elkarlana eta auzolana ditu oinarri. Eginaren eginez, eta erresistentziaren itzalean, 2 urte eta erdi daramatza errefuxiatuak eta migratzaileak aterpetzen: “Gauzak beste modu batean egin daitezkeela erakutsi dugu, elkarri lagunduz eta autoantolakuntzari helduz bidaian lapurtu dieten duintasuna leheneratzen saiatzen gara” nabarmendu du. Iritzi guztiak dira ongi etorriak; finean, proiektua demokratikoa da, eta edonork parte har dezake egiten dituzten antolakuntza batzarretan.\nElkar hartuta, bertan daudenak egunero eraikitzen ari dira hotela. Egongela nagusian, tabernan, lan banaketa egiteko taulak daude, non boluntarioek eta migratzaileek izena ematen duten lan egiteko (besteak beste, taberna, sukaldea, garbiketa edo segurtasuna). “Oso garrantzitsua, proiektuak aurrera egin dezan, nork bere harri-koskorra ekartzea, bai errefuxiatuek bai boluntarioek” azpimarratu du. Eguneroko ekintzak egiteaz gain, beste gune batzuetan ere aritzen dira: haurren eremua, emakumeen txokoa, zinema... Astero, mediku baten bisita izaten dute, oinarrizko arreta jasotzeko. Hirian antolatzen diren errefuxiatuen aldeko mobilizazioetan ere parte hartzen dute.\nSukaldeko txandatik atera berri da Mufa siriarra (60 urte). Urte eta erdi darama hotelean emaztearekin batera, eta, nahiz eta gorabeherak izan, beti izaten du ahoan irribarre goxoa. Gainerako errefuxiatuek berak prestaturiko menuarengatik zoriontzen dutenean, begiek dir-dir egiten diote. Atsegin handiz parte hartu du elkarrizketan. Bere burua aurkeztu duenean, hunkitu egin da, herriminak hartu du. Siriako Alepo hirian bizi zen, baina, sortzez, Turkiatik hurbileko hiri batekoa da. “Autobus gidaria nintzen. Gerra hasi zenean, egunero botatzen zituzten bonbak… eta oso zaila zen bertan bizitzea” azaldu du. Orduan, semea Londresera bidali zuen, han baitzituen Mufak anaia biak. Gerora, Turkian eta Austrian egon ostean, aitak semearekin elkartzeko azken bidaia egin behar zuenean, Austriako aireportutik Greziara deportatu zuten. “Oso bizimodu latza izaten ari da, hemen ez dago inolako aukerarik, baina ez dut etsiko” azpimarratu du. Itxaropena omen da galtzen azkenekoa, eta biharko egunean semea berriro besarkatzea du amets.\nEgoera latz horri aurre egiteko, hotelak txoko bat eskaini dio Mufari. “Orain arte, ez dut inoren laguntzarik izan, City Plazarena baino ez. Oso ongi nago hemen, familia handia osatzen dugu guztion artean”. Irribarretsu jasotzen ditu sukaldean prestatutakoagatik ematen dizkioten zorion mezuak. “Atsegin handiz parte hartzen dut proiektuan”.\nAniztasunaren 11 kolorek margotzen dituzte hoteleko 7 solairuak. Une honetan, 250 lagun inguru bizi dira eraikinean (uneren batean, 400 lagun ere izan dira), 16 bat nazionalitate daude, eta, orotara, 12 hizkuntza hitz egiten dira. Askotariko kideko familia osatzen dute, aberatsa, eta elkarrekin bizitzen ikasi dute. “Oso jende ezberdina gauden arren, guztiok dugu xede bera: etorkizun oparoagoa izatea” dio sukaldari siriarrak. “Horregatik, arren, mugak zabaltzeko aldarrikatzen dugu; gerra amaituko balitz, bihar bertan izango nintzateke Sirian”.\nLehen goi mailako turistak ibiltzen ziren korridoreetan, goi mailako superheroiak bizi dira orain. Gerratik eta miseriatik ihesi, bidaia gogor eta ahaztezinaren ostean, irribarrez eta algarez betetzen dituzte haurrek hoteleko pasabideak. Albo batean, Karime ama gaztea, 30 urtekoa, dago eserita. Bere bi semeak jolasean dabiltza, gainerako haurrekin batera, eta etengabe dago haiei so, irribarretsu. “Emakume indartsua naiz” hasi du elkarrizketa. Sustraiak Afganistanen baditu ere, bizitza osoa Iranen eman du. “16 urterekin ezkondu ninduten, eta 19rekin izan nuen lehenengo semea” (12 urte ditu orain; bigarrenak, berriz, 6 urte).\n2016an iritsi zen Greziara familia osoarekin. Bi hilabete eman zituen Elliniko kanpalekuan. “Oso baldintza gogorretan bizi nintzen, kanpaleku barruan bortxaketak egoten ziren, erasoak, eta ez nuen begirik biltzen; beldur nintzen”. Azkenean, City Plazara joan ziren. “Hau nire bigarren etxea da, hemen logela bat dut, niretzat eta semeentzat; une onak eta txarrak elkarrekin bizi ditugu”.\nEgun, senarra Alemanian du. “Niregatik etorri ginen Europara. Iranera eraman nahi ninduen bueltan, baina nik ez nuen nahi”. Senarra, azkenean, gaixotu egin zen. “Arazo psikologikoak izaten hasi zen. Oso gogorra izan zen, baina, azkenean, Alemaniara iristea lortu zuen, eta han osatuko da; gerora, familia berriz batzea eskatuko dugu, semeek aitarekin egon nahi baitute”. Bien bitartean, bi semeak bakarrik ari da hezten. “Hasieran, gaizki pasatu nuen, baina, azkenean, indarra hartu, eta ingelesa ikasten hasi nintzen, semeak aurrera ateratzeko”. Orain, erakunde batean ari da lanean, eta duela bi urte hasi zuten bidaia amaitzea da egunero ohetik jaikitzeko indarra ematen dion ametsa.\nHoteleko tabernan (alkohola eta drogak debekaturik daude eraikin osoan) elkartzen dira boluntarioak eta errefuxiatuak mahai jokoetan egiteko, musika entzuteko eta lagunekin hitz egiteko. Zigarro bat eskuan, gainerako kideekin mintzatzen ari da Deniz (24 urte). Indartsu dago, ilusioz beterik, denbora gutxi baitarama City Plazan. Kurdua da, Turkiako eremuan dagoen hiri batekoa. “Irakasle ikasketak egin nituen; Unibertsitatera joan nintzenean, gure herriaren aldeko mugimenduetan parte hartzen hasi nintzen; horregatik, 20 hilez preso egon nintzen”. Ondoren, gero eta egoera okerragoan zegoen, gero eta jazarpen handiagoa pairatzen baitzuen; azkenean, alde egitea erabaki zuen. Kartzela edo ihes egitea, horiek zituen aukeran.\nUne honetan, Atenasen dago, baina bere bidaia hasi baino ez da egin. “Nire ahalegin guztiak hemendik ateratzera bideratuta daude”. Bien bitartean, Kurdistango gainerako kideekin elkartzen da egunez: “Hemen egoteak ez du esan nahi gure borroka amaitu denik, hemen ere gure herriaren alde lan egiten dugu”.\nEuropan denbora gutxi daraman arren, azalean sufritu ditu Batasuneko politikak. “Hemen dagoen jendea egoera batek behartuta eta bultzatuta etorri da, ez gizarte laguntzen bila. Europak egin beharko lukeena da eskuak gerratik edo Ekialde Hurbileko gatazketatik atera. Atzera begiratu besterik ez du. Orain bizi dugun egoera Europak pairatu zuen iraganean; bada, zerbait ikasi badu, atera dadila egungo gatazketatik” aldarrikatu du.\nCity Plaza hotelak ateak zabaldu dizkio, oraindik bere tokia bilatzen ari da: “Hemen ikusi dut hainbat erlijio eta jatorritako jendea elkarrekin bizi dela. Horrek adierazten du gure borrokak arrakasta izan dezakeela. Izan ere, modu politikoan City Plazan posible bada, zergatik ez Kurdistango eskualde autonomo batean?”. (Atenasen jaso genuen Denizen testigantza; baina handik zenbait astera jakin dugu jada Alemaniara iritsi dela).\nGaua iritsi da, eta poliki-poliki errefuxiatuak eta boluntarioak badoaz ohera. Beste egun batez, erresistentziak eta aktibismoak irabazi dute. Alabaina, egun hauetariko batean, hotelak ateak itxiko ditu. “Okupatutako guneak beti izaten dira behin-behinekoak. Gure proiektuaren kasuan, gainera, ez dago lekuko aldaketarik Greziako aktibisten aldetik, batetik, eta hotela pixkanaka hondatzen ari da, bestetik” dio Miguel Carvajal boluntarioak. Hori dela eta, City Plaza poliki-poliki husten ari dira. “Ez dugu itxiko errefuxiatu guztiek etxe duina izan arte”.\nProiektu hau amaierara iristen ari bada ere, hurrengoa laster jarriko dute abian, Atenasera iristen diren errefuxiatuek eta migratzaileek lapurtu dieten duintasuna berreskura dezaten. Izan ere, Berri Txarrak musika taldeak abesten duen bezala, “herriak bakarrik salba dezake herria”.


Justizia.net, Administrazio eta Erakunde Publikoen @asLAN Sarietan finalista\nJustizia.net, Euskadiko Justizia Administrazioaren web atari publikoa, finalista izango da Administrazio eta Erakunde Publikoen IV. @asLAN Sarietan, “Justizia eta Barne Saila” mailan.\n@asLAN Elkarteak abian jarritako ekimen honek Espainiako Administrazio Publikoan Informazio eta Komunikazio Teknologia berrien (IKT) ezarpen eta erabileran izandako esperientzia arrakastatsuak aitortzea du helburu.\nLaugarren edizio honetan 59 Erakunde Publikotako 71 ekimen izan dira lehian, eta 635 profesionalek parte hartu duten prozesu ireki baten bidez 24 finalista aukeratu dira.\nSari banaketa martxoaren 29an egingo da, IP, SITI/asLAN’2012 teknologia eta sareetan espezializatutako Azoka eta Kongresuaren itxiera ekitaldian. Sari banaketa Borja Adsuarak gidatuko du, Industria, Energia eta Merkataritza Ministerioko Red.es erakunde publikoko zuzendari nagusiak.\n@asLAN-i buruz: Sare sistema, internet eta telekomunikazioen hornitzaile den @asLAN Elkartea 1989an eratu zen. Elkartearen helburua Espainian, enpresa arloan, sare eta telekomunikazio teknologiak bultzatzea eta hedatzea da. Gaur egun @asLAN Elkartean 100 enpresatik gora daude, eta hauen artean sare ekoizle, integratzaile, banatzaile eta telekomunikazio operadore garrantzitsuenak daude.\n@asLAN Sarietan Justizia.net-i eman nahi diozu botoa? Zabalik duzu “Justizia eta Barne Saila” atalean hiru finalisten artean ekimen onena izan duena aukeratzeko epea. Bozketan parte hartzeko, lehendabizi SITI/asLAN’12 Azokaren web atarian izena eman behar duzu, eta, gero, “Justizia eta Barne Saila” atalean, Justizia.net-en aldeko botoa eman behar duzu. Eman botoa!\n2012ko martxoaren 8ean argitaratua. Honi buruz gehiago irakurri: Eusko Jaurlaritza. Iruzkin bat egin.


Bihar egingo dute Santo Tomas eguna ospatu ala ez erabakitzeko bilera - Azpeitia - uztarria.eus\nBihar egingo dute Santo Tomas eguna ospatu ala ez erabakitzeko bilera\nIhintza Elustondo 2021-12-08 11:24\nDuela bi urteko Santo Tomas eguneko irudi bat.\nUdal ordezkariek nahiz Santo Tomas egunean era batera edo bestera parte hartu ohi duten taldeek eta eragileek bihar hartuko dute festa egunaren gaineko erabakia, 19:00etan, udaletxean.\nIritsi da abendua, Azpeitian zenbait festa egunek seinalatutako hilabetea. Sasoi honetan, egutegian ondo markatutako eguna izan ohi da Santo Tomas eguna, eta herritar asko eta asko aspalditik galdezka ari ziren egun horrekin gertatuko zenaz. Egungo osasun egoera tarteko, Izarraitz Lanbide Heziketak bere aldetik jakinarazi du Santo Tomas egunean ez duela txosnarik jarriko, baina gaur-gaurkoz, udalak oraindik ez du ofizialki jai egun horren gaineko erabakirik jakinarazi. Dena den, bihar, osteguna, egingo dute Santo Tomas egunaz hitz egiteko bilera.\nZehazki, 19:00etan jarri dute hitzordua, udaletxean. Txorizo eta talo postuak jartzen dituzten eragileak nahiz festetan era batera edo bestera parte hartu ohi duten taldeak elkartuko dira biharko bilkuran, udal ordezkariekin batera. Egungo osasun egoera dela eta, Santo Tomas festak ospatuko diren ala ez erabakiko dute bertan. Azken egunetako datuen arabera, Azpeitiko osasun egoera ez da batere ona; astelehenean, 2.943,5 zen herriko intzidentzia tasa.


Moussy-le-Vieux - Wikipedia, entziklopedia askea.\nArmand JACQUEMIN (2014-2020)\n49° 02′ 48″ N, 2° 37′ 30″ E / 49.046666666667°N,2.625°E / 49.046666666667; 2.625Koordenatuak: 49° 02′ 48″ N, 2° 37′ 30″ E / 49.046666666667°N,2.625°E / 49.046666666667; 2.625\nLe Mesnil-Amelot, Othis, Villeneuve-sous-Dammartin, Longperrier, Mauregard eta Moussy-le-Neuf\nMoussy-le-Vieux Frantziako udalerria da, Seine-et-Marne departamenduan dagoena, Île-de-France eskualdean. 2013an 1.085 biztanle zituen.\n2007an Moussy-le-Vieux udalerrian erroldatutako biztanleak 1.085 ziren. Familiak 397 ziren, horien artean 100 pertsona bakarrekoak ziren (52 bakarrik bizi ziren gizonak eta 48 bakarrik bizi ziren emakumeak), 88 seme-alabarik gabeko familiak ziren, 169 seme-alabak dituzten bikoteak ziren eta 40 seme-alabak dituzten guraso-bakarreko familiak ziren.\n2007an 418 etxebizitza zeuden, 409 familiaren etxebizitza nagusia ziren, 2 bigarren erresidentzia ziren eta 7 hutsik zeuden. 307 etxeak ziren eta 104 apartamentuak ziren. 409 etxebizitza nagusietatik 295 bere jabearen bizilekua ziren, 104 alokairuan okupaturik zeuden eta 9 doan lagata zeuden; 32 etxek gela bat zuten, 55 etxek bi zituzten, 48 etxek hiru zituzten, 86 etxek lau zituzten eta 187 etxek bost zituzten. 362 etxek euren parking plaza propioa zuten azpian. 198 etxetan ibilgailu bat zegoen eta 193 etxetan bat baino gehiago zituzten.\nMoussy-le-Vieux udalerriko biztanleria-piramidea 2009an .\n2007an lan egiteko adina zuten pertsonak 791 ziren, horien artean 636 aktiboak ziren eta 155 inaktiboak ziren. 636 pertsona aktiboetatik 596 lanean zeuden (309 gizon eta 287 emakume) eta 40 langabezian zeuden (20 gizon eta 20 emakume). 155 pertsona inaktiboetatik 48 erretiraturik zeuden, 72 ikasten zeuden eta 35 "bestelako inaktibo" gisa sailkaturik zeuden.\n2009an Moussy-le-Vieux udalerrian 384 unitate fiskal zeuden, 1.018,5 pertsonek osaturik. Pertsona bakoitzeko diru-sarrera fiskalaren mediana urteko 24.863 euro zen. \n2007an zeuden 37 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 1 eraikuntza enpresa zen, 9 ibilgailuen saltze eta konpontze enpresak ziren, 7 garraio enpresak ziren, 6 ostalaritza eta jatetxe enpresak ziren, 2 informazio eta komunikazio enpresak ziren, 3 zerbitzu enpresak ziren eta 6 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 4 zerbitzu publikoetatik, 1 margolaria zen, 2 jatetxeak eta 1 apaindegia.\nWikimedia Commonsen badira fitxategi gehiago, gai hau dutenak: Moussy-le-Vieux


Ballyporeen - Wikipedia, entziklopedia askea.\nR665 errepidea udalerritik igaroz.\nBallyporeen (irlanderaz Béal Átha Póirín) Irlandako hegoaldeko Tipperary konderriaren hegoaldean dagoen udalerria da. Galtee-Vee haranean eta Duag ibaiaren ertzean dago. Mitchelstown eta Cahir udalerriak elkarlotzen dituen R665 errepidean, bakoitzetik 12 eta 21 kilometrora. M8 autobidearen 12. irteera 11 kilometro ingurura dago. Iparraldean Galtee mendiak eta hegoaldean Knockmealdown mendiak ditu.\nBallyporeen GAA izeneko joko gaelikotako taldea du.


maisu malguki koltxoi handizkako prezioetan | Rayson\nRayson Rayson Industrial Zone, Huasha Road, Shishan, Foshan High-Tech Zone, Guangdong, Txina. Produktu nagusiak Sustapen profesionala prezio onean puntuzko ehuna barruko malgukia kutxa fabrikatzaileetan. promozioa prezio onean puntuzko ehuna kutxan barruko malgukia Rayson-en kalitate-kontrola zorrozki egiten da ekoizpen-prozesuko urrats bakoitzean, batez ere elastomero materialen aukeraketa. Rayson-en errendimendu-proba sorta zabala egin da. Bakterioen aurkako probak, urradura erresistentzia probak, hezetasuna kentzeko, zurruntasuna eta indarra probak dira. promozioa prezio onean puntuzko oihal barruko malgukia kutxan Produktuak indar handia du. Oso material eta osagai sendoez egina, eguraldi gogorrari, kolpeei, bibrazioei eta urradurari eutsi diezaioke.\nDuela urte batzuk sortua, Rayson fabrikatzaile profesionala da eta ekoizpenean, diseinuan eta I+Gan gaitasun handiak dituen hornitzailea ere bada. malguki-koltxoi maisua Rayson kalitate handiko produktuen eta zerbitzu bakarreko fabrikatzaile eta hornitzaile integrala da. Beti bezala, modu aktiboan emango ditugu zerbitzu azkarrak. Gure malguki-koltxoi maisuari eta beste produktu batzuei buruzko xehetasun gehiago lortzeko, jakinarazi iezaguzu. Raysonen diseinuan estilo garbia eta modakoa da nagusi. Modari buruzko ikuspegi oso indibidualizatua duten eta modaren joera interpretatzen esperientzia duten diseinatzaileak egiten dira.


HESOLAN - Zerbitzuak\nHesolan lehengai hoberekin lan egiten du akazia eta gaztainondoa lekuko. Bestalde autoklabearen bitartez kanporako egurraren 4.mailako arrisku motatako tratamenduekin, egurren iraunkortasunean erabateko bermea lortzen dugula segurtatu dezakegu.\nEnpresaren premisa handienetakoa ingurumena errespetatzearena da eta honegatik kanpoan erabiliko diren egurren tratamentu denetan Ingurumen sailetik datozten legedi guztiak betetzen ditugu. Guzti honengatik Hesolanek emaitza ezin hobea ziurtatzetzeko moduan dagoela bermatzen du.\nZure egurrari sekulako iraunkortasuna emateaz gain beharrekin bat datorren itxura estetikoa alda diezaiokegu. Pigmento naturalen bitartez zure egurraren kanpokaldeko itxura kolore ezberdinetan aldatzen dugu adibidez orlegia, marroia, marroi iluna, etab. Modu hontan zure egurra ingurunearekin modu naturalagoan integratzea lortuko duzu.\nBestalde ez zara transporteaz kezkatu behar, nahi izanez gero transporte zerbitzu paregabea eskeintzen baitugu.\nZure egurraren iraupena luzatzen dugu\nEgurraren itxura estetikoa eraldatzen dugu\nBezeroaren beharren neurriko transporte zerbitzua eskaintzen dugu\nCopyright © 2010, Hesolan S.A. hesola, trabes eta kanporako egurren fabrikazio eta merkaturatzea\nEgino Zahar s/n, Azkoitia(Gipuzkoa) tel./fax: 943 850 556 mugikorra: 626 117 666 e-mail:hesolan@estacashesolan.com


Federación Vasca de Piragüismo - Euskadiko Kanoe Federakuntza - Asegurua\nGure federazioko parte diren Federatuak, giza talde handia osatzen dute, gure amankomuneko interesak defendatzerako garaian, bai administrazio publikoen aurrean, zein bestelako erakundeetan.\nFederatzeko arrazoi nagusia segurtasuna da. Lizentziak berarekin dakarkien gauzarik baliozkoena asegurua da. Istripu aseguru bat da, non piraguismoan jarduten denaren lesio eta istrpuak estaliko dituen, beti ere, polizak barne hartzen baditu.Kirol praktikaren ondorioz eragindako lesioak estaltzen ditu, ez bestelako arrazoiengatik jasandako lesioak. Honez gain, zerbitzu gehigarri bat ere badu federatuak “Tarjeta Cuidado Deportivo” berarekin, federatu orok, zenbait froga edo aseguruak barne hartzen ez dituen zenbait tratamendu prezio onuragarrietan eskeiniko dizkie.\nBestalde, Euskadiko Kanoe Federakuntzako egutegiko froga ofizialetan parte hartzeko derrigorrezkoa da lizentzia federatiboa tramitaturik izatea. Lizentziaren aseguruak, txapelketan zehar, zein entrenamenduetan zehar gertaturiko istripuen kargu egiten da. Gainera, Euskadiko, Gipuzkoako, Bizkaiako eta Arabako piraguismo Txapelketetako garaile titulu zein sariak eskuratu ahal izateko, beharrezkoa da lizentzia. Honez gain, Federazioak antolaturiko txapelketa, ekitaldi, jardunaldi etab. erantzunkizun zibileko aseguru bat egongo da, bertan geratturiko istripuak estaltzen dituena.\nFederatu orok, Euskadiko zein Españako federazioetako egutegi ofizialetako, modalitate ezberdin guztietako txapelketetan parte hartzeko aukera izango du.\nLizentzia federatiboa tramitatu ahal izateko, Kirol klub bateko kide izan behar da. Lizentzia Rekreatiboan izan ezik, non lurralde federazioen bitartez, zuzenean afiliatzea egongo den. Federatzeko tramitea, Gipuzkoako, Bizkaiako eta Arabako lurralde federazioen bitartez burutu behar da.\nDerrigorrezkoa da, lurralde federazioaren bitartez bideratzea lizentziak. Web orrialdean kontsulta ditzakezu lurralde federazioen, zein kluben datuak.\nLizentziak urtebeteko iraupena du, azaroaren 1etik urriaren 31 arte. Lizentziak urria amaitu aurretik bideratzea gomendatzen da. Hala ere, urte guztian zehar, edozein momentutan bidera daiteke lizentzia, urte guztiko kuota ordainduz.\nInformazio gehiagorako, lurralde federazioekin jarri harremanetan:\nGipuzkoak Piraguismo Federazkuntza\nPaseo de la Concha 18\nBizkaiko Piraguismo Federakuntza\nMartin Barua Picaza 27\nTlfono: 685739631/ 685739632\nArabako Piraguismo Federakuntza\nCercas bajas nº5\nEskolarteko mailako haurrak, 14 urte baino gutxiagokoak, Alebin eta infantilak, ezin dute lizenzia federatiboa bideratu, lurralde historiko bakoitzeko Eskola Kirol programan baitatu sarturik. Salbuhespen oso konkretuetan izan ezik. Kasu horietan, Lurralde bakoitzeko Foru Aldundiak baimendu behar du lizentzia federatiboa tramitatzeko aukera.\nFederazioak lizentzia mota ezberdinak eskeitzen ditu zure beharren arabera.\nKirolari Lizentzia: Senior, Junior, Kadete eta Beteranoentzako, eta soilik, lurralde bakoitzeko Foru Aldundiak baimentzen duenean, Infantilentzat, lurralde federazioen bitartez bideratuko dira. “Lizentzia Bakarra” izateko aukera duzularik.\nTeknikari lizentzia: Klubetako teknikari diren, eta klubetan entrenamenduak zuzentzen aritzen diren entrenatzaile, zein ikastaroak eta antzerakoak ematen aritzen direnei babestuko zaie. Entrenatzaile tituluaren jabe izatea frogatu beharko da, gutxienez, 1.go mailako edo “Iniziadore” tituluaren jabe izanez.\nEpaile lizentzia: Lehiaketa ofizial bat epaitu nahi duten eta dagokion epaile tituluaren jabe direnek, epaile lizentziaren jabe izan beharko dute frogetan epaile lanetan aritzeko.\nKlubarekin erlazioa duten, eta zuzendaritza batzordean aritzen direnek, aseguratuak izan daitezen, lizentzia mota hau eskuratzea izango dute, desplazamendu, zein kluba ordezkatzen arituko diren bestelakoetarako.\nEtsamentu bakar bateko baino gehiagotako kide izan nahi izanez gero, dagozkizun lizentzia ezberdin guztiak tramitatu beharko dituzu, dagokion tasa ordainduz, aseguruaren diferentzia gutxituz.\nLizentzien tarifen koadroa kontsutatu.\nNola jokatu istripu bat izanez gero?\nKontsultatu Jardun Protokoloa\nProIstripua izanez gero, Jardun Protokoloa\nLizentzien tramitaziorako Zirkularra\nHasi \_ Albisteak \_ Harremanetan jarri \_ Bilatu \_ Loturak


Urtarrilaren 30ean Israelgo Estatuaren eta Maccabi saskibaloi taldearen aurka Gasteizen egin zuten manifestazioa. Argazkia: @halabedi\nOstegunean izango da partida. Urtarrilaren 31n Tel Aviveko Maccabi saskibaloi taldea Gasteizen egongo da Baskoniaren aurka aritzeko. Euroleague liga itxia bilakatu zen unetik, ohikoa bilakatu den partidua dugu hau.\nGauzak horrela, Israeli Boikot aldarrikatzeko eta Palestinari elkartasuna adierazteko ekimenak ere ohikoak bilakatu dira gurean. Asteazkenean, partidua ospatu baino egun bat lehenago, elkarretaratzea egin dute Andra Maria Zuriaren plazan. BDZ taldeaz gain, Gasteizko komunitate islamiar-arabiarra, Indar Baskonia eta Iraultza 1921 ere batu dira deialdira.\nAurreratu dutenez, partida egunean, ostegunean, palestinar banderak eta “Palestina askatu!” oihuak eramango dituzte zelaira. Horretarako, hitzordu bat jarri dute: 19:45ean pabilioi kanpoan.\nElkarretaratzean, CAF-eko langileei elkartasuna adierazteko aukera izan dute. Izan ere, Jerusalemgo tranbiaren lehia uzteko eskatu diote langileek enpresari. “Ez dugu nazioarteko legezkotasunaren aurka doazen lanetan parte hartu behar”, ziurtatu du langile batzordeak. BDSren boikoterako deiari jarraituz egin dute eskaera langileen ordezkariek.\nIsraelgo Estatuaren kirol ordezkaritzaren presentziak, aurrekoetan bezala, polemika piztu du hirian. Izan ere, ezagunak dira kluba Israelgo apartheid erregimenaren normalizazio kanpainarekin lotzen duten zantzuak. 2009an, adibidez, Tel Aviveko Maccabik armadaren aldeko propaganda kanpainia batean hartu zuen parte, Berun urtua izeneko operazio militarraren testuinguruan. Operazio hark 1.400 hildako utzi zituen Gazan.\nBoikota, eskubide zilegia\nOstegunean auskalo zer gertatuko den saskibaloi zelaiaren barruan, baina aurrekariak ez dira onak. BDZ mugimenduko kideei isunak jarri dizkiete, kasu konkretu batzuetan kideak auzipetuz. “Batzuetan jipoitu ere egin gaituzte Maccabi eta Israel salatzeagatik”. Palestinako bandera irudikatzeko puxikak sartzea ere debekatu diete, ateetan zaleei banatzeko esku-orri informatiboak kendu dizkiete… “Kantxara jauzi egin dugun bi alditan ere salaketak eta isunak jasan ditugu, baina, ebazpenaren arabera, delitua ez da izan jauzi egitea, ikur palestinarrarekin jauzi egitea baizik”.\nGainera, Iraultza 1921-ek, Indar Baskoniak edo Komunitate islamiar-arabiarrak poliziaren partetik jasandakoak izan dituzte gogoan. Indar Baskoniako kideek Palestinako edo Kurdistaneko ikurrak sartzea eragotzi diete eta, kasu batean, Indar Baskoniako kide bati kamiseta kenduarazi zioten; Iraultza 1921 (literalki) dioen pankarta ateratzeagatik 30.000 euroko isuna jarri diete ikasturte honetan; elkarretaratzeetan arabieraz kantatzen duen jendeari poliziak behin baino gehiagotan “ohartarazi” die arabieraz ez kantatzeko…\nUrtarrilaren 25ean akordio proposamen bat aurkeztu zuen Udal Batzarrean EH Bildu Gasteiz taldeak Indar Baskonia, Iraultza 1921, Gasteizko BDZ eta Gasteizko Komunitate islamiar-arabiarraren izenean. Bertan, BDZ taldeko kide batek hartu zuen hitza, akordio proposamena azalduz eta alderdi politikoen babesa eskatuz. Akordio proposamena ez zen aurrera atera, PP-k, PSE-k eta EAJ-k kontra bozkatu zutelako.\nManifestazioko irudi gehiago (Halabedi Irratia):\nKanal hauetan artxibatua: Israeli boikota | Gasteiz


Baliabide baten azterketa by Manai Manai - issuu\nBALIABIDE BATEN AZTERKETA\nGaur egun teknologiak eta teknologia baliabideek izugarrizko garrantzia eta eragina dute gizartean. Horrela bada, gizartearen parte den eskolak ere eragina jaso izan du azkenaldian, erabilera eta behar hori pixkanaka handituko delarik. Horregatik iruditzen zaigu garrantzitsua, eskola komunitatearen parte izango garen heinean, IKT desberdinei buruzko azterketak eta balorazioak egitea. Oraingo honetan, Baliabideak eskolarako izeneko euskarazko bloga ikertuko dugu, bertan eskaintzen diren materialen balio didaktikoa azaltzeko asmoz.\nBlog hau eduki anitzeko baliabidea dugu. Horrela, esparru ezberdinak lantzen dira, hala nola, hizkuntza, adierazpena, ulermena, logiko-matematika, sormena, denbora eta espazio nozioakâ€Ś Guk, azken hori lantzeko prestaturiko atala hautatu dugu azterketa lan honetarako. Izan ere, espazio nozioa ulertu eta bereganatzea oso garrantzitsua iruditzen zaigu, denboraren nozioarekin batera, gainontzeko eduki eta ezagutzak era eraginkorrean eskuratu ahal izateko.\nEspazio nozioa lantzeko atal honek, beste atal guztiek bezala, jarduera ugariak eskaintzen ditu, eta jarduera horien amaieran atala bera lantzeko irakasleentzako gida, atala bera nola erabiltzen den azaltzen duen laguntza eta baliabidearen barne egitura informatikoa.\nHonako hauek dira, zehazki, jardueren bidez lantzen diren kontzeptu espazialak:\nGAINEAN ETA AZPIAN BARRUAN ETA KANPOAN ATZEAN ETA AURREAN ALDE BATEAN ETA BESTEAN URRUN ETA GERTU\nJarduera guztien funtzionamendua antzekoa da. Hasierako aurkibidean ariketa multzo batean sakatuz, lehenik eta behin, ahots batek izenburua zein ariketaren enuntziatua esaten ditu; gainera, idatzita ere agertzen da irakurri ahal izateko. Ariketa ondo gauzaturik badago blogaren aurkezle papera egiten duen mimoak aurpegi zoriontsua erakutsi, txalotu eta “primeran!”, “oso ondo!” eta horrelakoak esaten ditu. Ariketa oker egotekotan, ordea, mimoak aurpegi tristea jarri eta behatzarekin ezetz esaten du. Zenbaitetan ariketa zuzentzeko aukera emanez eta bestetan ariketaren erantzuna soilik emanez, zoriz. Goian aipaturiko jarduera atal bakoitzak zazpi ariketa proposatzen ditu, horiek amaitzerakoan jarduera atal beran jarraitzeko edo jarduera atalaz aldatzeko aukera ematen duelarik. Horietako ariketa batzuk objektuak klikatzeko dira, eta beste batzuk ordea, klikatu eta leku batetik bestera arrastatzeko. Era honetan, haurrek, espazioaren nozioa lantzeaz gain, informatika konpetentzia oinarrizkoenak bereganatzen dituzte hasiera-hasieratik, eta batez ere, motrizitate fina paperean ez beste era batera lantzen dute.\nBALORAZIOA: Lan hau egiteko blog hau aukeratu dugu hainbat arrazoiengatik. Batetik, interneten euskaraz dagoen baliabide bakarrenetariko bat delako eta bestetik, askotariko edukiak lantzen dituelako.\nAztertu ahala alda daitezkeen zenbait aspektu antzeman ditugu. Lehenik eta behin, nahasgarri xamarra iruditu zaigu, zoriz eta zenbaitetan okerrak zuzentzeko aukera eman eta beste batzuetan, ordea, aukera hori ematen ez duela. Bigarrenik, entzuten den enuntziatua behin eta berriro, nahi haina aldiz, entzuteko aukerarik ez dago. Beraz, oraindik irakurtzen ez dakien haurra mugatu egiten du baliabide honek, lehenengo aldian entzun ez duen enuntziatua berriro ere entzun ezingo duelarik.\nBi kritika txiki hauez aparte, baliabidea oso egokia dela iruditzen zaigu. Izan ere, eduki anitzak lantzen dituzten ariketa ezberdinak aurki daitezke, eta garrantzitsuena, euskaraz daudela.\nEgileak: Manai taldea\n"Baliabideak eskolarako" blogaren azterketa da. Alde onak eta hobetu daitezkenak ageri direlarik.